Hurop-hurupon an Nagdadanay na Pagkamuot ni Jehova | Pag-aadalan\n‘Huhurop-hurupon ko an gabos mong gibo.’—SAL. 77:12.\nKANTA: 18, 61\nSa ano kita makakapagtiwala kun dapit sa pagkamuot ni Jehova?\nTaano ta masasabi niyato na nagdadanay an pagkamuot ni Jehova sa saiyang mga lingkod?\nPaano ta maipapahiling na namumutan man niyato an Diyos?\n1, 2. (a) Taano ta kumbinsido ka na namumutan ni Jehova an saiyang mga lingkod? (b) Linalang an gabos na tawo na may anong pangangaipo?\nTAANO ta kumbinsido ka na namumutan ni Jehova an saiyang mga lingkod? Bago mo simbagon an hapot na iyan, pag-isipan an mga halimbawang ini: Sarong sister na an pangaran Taylene an pirang taon nang mabuot na sinasadol kan saiyang mga kapagtubod na magin timbang asin rasonable sa inaasahan niya sa saiyang sadiri. Sinabi niya: “Kun dai ako namumutan ni Jehova, nagpundo na kutana siya sa pagsadol sa sako.” An balong si Brigitte, na solong nagpadakula kan saiyang duwang aki, nagsabi: “An magpadakula nin mga aki sa kinaban ni Satanas an saro sa pinakadipisil na gibuhon, lalo na para sa nagsosolong magurang. Pero kumbinsido ako na namumutan ako ni Jehova, huling inalalayan niya ako sa panahon kan sakong pagtangis saka pagmundo, asin dai niya itinugot na magsakit ako nin labi sa makakaya ko.” (1 Cor. 10:13) Si Sandra may hilang na dai nabubulong. Sa sarong kumbensiyon, nagpahiling nin personal na interes sa saiya an agom kan sarong midbid na brother. “Dawa dai mi siya personal na midbid,” sabi kan agom ni Sandra, “naugma kaming marhay sa saiyang udok na pagmakulog. Ipinahiling sako dawa kan sadit na mga kapahayagan nin pagkamuot kan satong mga tugang kun gurano kita kanamumutan ni Jehova.”\n2 Linalang an tawo na may pangangaipo na mamuot asin mamutan. Madali kitang pangluyahan nin buot kun dai ta nakukua an pangangaipong ini huli sa dai linalauman na mga pangyayari o pagkadisganar, paghilang, problema sa pinansiyal, o pagigin bakong mapanggana sa ministeryo. Kun nag-iisip na kita na dai na kita namumutan ni Jehova, dapat niyatong tandaan na mahalagang marhay kita sa saiya asin na yaon siya, ‘nagkakapot kan satong tuong kamot’ saka nagtatabang sa sato. Nungka niya kitang lilingawan kun maimbod kita sa saiya.—Isa. 41:13; 49:15.\n3. Ano an makakapakusog kan satong pagtitiwala na nagdadanay an pagkamuot ni Jehova sa sato?\n3 Kumbinsido an mga indibidwal na nasambit sa inutan na kaiba ninda si Jehova sa panahon kan saindang kasakitan. Makakapagtiwala man kita na nasa kampi ta si Jehova. (Sal. 118:6, 7) Pag-uulayan sa artikulong ini kun paano mahihiling an pagkamuot nin Diyos sa (1) saiyang mga linalang, (2) saiyang ipinasabong na Tataramon, (3) pamibi, asin (4) pantubos. Kun huhurop-hurupon ta an marahay na mga bagay na ginibo ni Jehova, siguradong mas mararom an satong pagpapahalaga sa saiyang nagdadanay na pagkamuot.—Basahon an Salmo 77:11, 12.\nHUROP-HURUPON AN MGA LINALANG NI JEHOVA\n4. Ano an manunudan niyato kun huhurop-hurupon ta an mga linalang ni Jehova?\n4 Puwede ta daw mahiling sa mga linalang ni Jehova an saiyang nagdadanay na pagkamuot sa sato? Iyo, huling an mismong paglalang kapahayagan kan pagkamuot nin Diyos. (Roma 1:20) Dinisenyo niya an daga na may sistema nin ekolohiya na puwede kitang mabuhay nin ligtas. Pero an gusto niya bako sanang mabuhay kita. Tanganing padagos na mabuhay, kaipuhan niyatong magkakan. Kaya, sinigurado ni Jehova na makakapagtao an daga nin kadakul na klase nin tinanom na puwedeng magin masustansiyang kakanon. Ginibo pa ngani niyang nakakaugma asin nakakakontentong aktibidad an pagkakan! (Par. 9:7) Sarong sister na an pangaran Catherine an nauugmang marhay na pagmasdan an mga linalang, lalo na sa panahon nin tigsuli sa Canada. Sinabi niya: “Kahanga-hanga talaga kun paano nagkakaigwa giraray nin buhay an mga bagay—mga tinanom na nakaprogramang mamurak saka mga gamgam na minabalik hali sa ibang lugar, pati na an saradit na hummingbird na aram kun paano makaduman sa bahugan na nasa tangod kan bintana kan kusina mi. Talagang namumutan kita ni Jehova kaya tinawan niya kita nin dakul na kaugmahan.” Ikinakaugma kan satong mamumuton na Ama sa langit an saiyang mga linalang, asin gusto niya na ikaugma ta man an mga iyan.—Gui. 14:16, 17.\n5. Paano mahihiling an pagkamuot ni Jehova sa pagkalalang niya sa tawo?\n5 Linalang kita ni Jehova na may kakayahan na gumibo nin kapaki-pakinabang asin makahulugan na trabaho na nakakadagdag sa kaugmahan ta sa buhay. (Par. 2:24) Katuyuhan niya sa mga tawo na panuon ninda an daga, sakupon iyan, asin pamahalaan an mga sira, gamgam, saka iba pang mga hayop. (Gen. 1:26-28) Asin talagang mamumuton na marhay si Jehova ta tinawan niya kita nin mga kuwalidad na makakatabang na maarog niyato siya!—Efe. 5:1.\nPAHALAGAHAN AN IPINASABONG NA TATARAMON NIN DIYOS\n6. Taano ta dapat na pahalagahan tang marhay an Tataramon nin Diyos?\n6 Dakulang pagkamuot an ipinahiling nin Diyos sa pagtao niya sa sato kan saiyang ipinasabong na Tataramon. Mababasa niyato diyan an mga kaipuhan tang maaraman manungod sa saiya asin sa pagtratar niya sa katawuhan. Halimbawa, sinasabi sa sato kan Kasuratan kun paano niya trinatar an mga Israelita, na parating dai nagkukuyog sa saiya. An Salmo 78:38 nagsasabi: ‘Mahihirakon an Diyos sa saiyang banwaan. Pinatawad niya an saindang kasalan asin dai niya sinda ginadan. Dakul na beses niyang pinugulan an saiyang kaanggutan, asin dai niya pinukaw an saiyang labi-labing kaanggutan.’ (BPV *) An paghurop-hurop sa tekstong iyan makakatabang na marealisar mo mismo na namumuot asin nagmamakulog nanggad si Jehova sa saimo. Makakasigurado ka na talagang mahalaga ka ki Jehova.—Basahon an 1 Pedro 5:6, 7.\n7. Taano ta dapat niyatong pahalagahan na marhay an Bibliya?\n7 Dapat niyatong pahalagahan na marhay an Bibliya huling iyan an panginot na paagi nin Diyos sa pakikipag-ulay sa sato. Mahalagang marhay para sa relasyon nin mga magurang asin mga aki an makahulugan asin bukas na komunikasyon tanganing mapakusog an saindang tiwala asin pagkamuot sa lambang saro. Paano ini ginigibo ni Jehova? Minsan ngani dai ta siya literal na nahihiling o nadadangog, “nakikipag-ulay” siya sa sato paagi sa saiyang ipinasabong na Tataramon, asin kaipuhan niyatong magdangog. (Isa. 30:20, 21) Bilang saiyang dusay na mga lingkod, gustong-gusto ni Jehova na giyahan asin protektaran kita sa kapahamakan. Gusto man niya na mamidbid niyato siya asin magtiwala kita sa saiya.—Basahon an Salmo 19:7-11; Talinhaga 1:33.\nDawa ngani kinaipuhan na sagwion ni Jehu si Josaphat, may nahiling si Jehova na ‘marahay na mga bagay’ sa hadi (Hilingon an parapo 8, 9)\n8, 9. Ano an gusto ni Jehova na maaraman ta? Magtao nin halimbawa sa Bibliya.\n8 Gusto ni Jehova na maaraman niyato na namumutan niya kita asin na dai siya nagpopokus sa satong pagkabakong perpekto. Hinahanap niya an marahay na mga kuwalidad niyato. (2 Cron. 16:9) Halimbawa kaiyan an ginibo niya ki Hading Josaphat nin Juda. Sarong beses, may kamangmangan na nag-uyon si Josaphat na ibanan si Hading Ahab nin Israel sa sarong peligrosong pakikipaglaban tanganing bawion sa mga Siriano an Ramoth kan Galaad. Sinigurado kan 400 na palsong propeta sa maraot na si Ahab na manggagana ini, pero ihinula kan tunay na propeta ni Jehova na si Micaya na kabaliktaran an mangyayari. Nagadan si Ahab sa ralaban, asin dikit pang magadan si Josaphat. Pagbalik niya sa Jerusalem, ginamit ni Jehova si Jehu, an aki kan bisyonaryong si Hanani, para sagwion si Josaphat sa pakikialyansa kaini ki Ahab. Pero sinabihan man siya ni Jehu: ‘Igwang nakuang marahay na mga bagay sa saimo.’—2 Cron. 18:4, 5, 18-22, 33, 34; 19:1-3.\n9 Sa kapinunan kan saiyang paghadi, ipinagbuot ni Josaphat sa mga prinsipe, Levita, asin saserdote na lumibot sa gabos na siyudad sa Juda tanganing tukduan an saiyang mga sakop dapit sa Ley ni Jehova. Nagin mapanggana nanggad ini mala ngani ta nagkatarakot ki Jehova an mga nasyon sa palibot. (2 Cron. 17:3-10) Iyo, nakagibo si Josaphat nin kamangmangan, pero nahiling ni Jehova an marahay na mga bagay na ginibo niya. An istoryang ini sa Bibliya nagpapagirumdom sa sato na sa ibong kan pagkabakong perpekto niyato, magdadanay an pagkamuot ni Jehova sa sato kun bilog na puso tang hinihinguwa na mapaugma siya.\nPAHALAGAHAN AN PRIBILEHIYO NIN PAGPAMIBI\n10, 11. (a) Taano ta sarong espesyal na probisyon hali ki Jehova an pamibi? (b) Paano puwedeng simbagon nin Diyos an satong mga pamibi? (Hilingon an ritrato sa kapinunan kan artikulo.)\n10 An sarong mamumuton na ama nagtatao nin panahon na magdangog sa saiyang mga aki pag gusto ninda siyang makaulay. Gusto niyang maaraman an saindang mga iniisip asin ikinakahadit huling mahalaga sa saiya kun ano an nasa puso ninda. An satong Ama sa langit, si Jehova, nagdadangog sa sato pag minadulok kita sa saiya paagi sa mahalagang marhay na pribilehiyo nin pamibi.\n11 Puwede kitang mamibi ki Jehova ano man na oras. Dai siya nagbugtak nin mga restriksiyon sa sato. Siya an satong Katuod na pirming andam na magdangog. Si Taylene, na nasambit kasubago, nagsabi: “Puwede mong sabihon saiya an ano man saka gabos na bagay.” Pag sinasabi ta sa Diyos sa pamibi an satong mga sabuot, puwedeng simbagon niya kita paagi sa sarong teksto sa Bibliya, artikulo sa satong magasin, o nakakapakusog na mga tataramon nin sarong kapagtubod. Dinadangog ni Jehova an satong mga pakiulay asin nasasabutan niya kita dawa kun mayo nin ibang nakakasabot sa sato. Kapahayagan nanggad kan saiyang nagdadanay na pagkamuot sa sato an simbag niya sa satong mga pamibi.\n12. Taano ta dapat tang tawan nin atensiyon an mga pamibi na nakarekord sa Bibliya? Magtao nin halimbawa.\n12 Dakul kitang manunudan sa mga pamibi na nakarekord sa Tataramon nin Diyos. Kaya, makikinabang kitang marhay kun pag-uulayan ta kun minsan sa satong pampamilyang pagsamba an siring na mga pamibi. Mas mapapauswag ta an kalidad kan satong mga pamibi kun huhurop-hurupon ta kun paano ipinahayag kan mga lingkod ni Jehova kaidto an saindang kauruiraruming mga sabuot sa Diyos. Halimbawa, pag-adalan an pamibi kan nagbabasol na si Jonas kan siya nasa tulak nin sarong dakulaon na sira. (Jon. 1:17–2:10) Repasuhon an udok sa pusong pamibi ni Solomon ki Jehova sa panahon kan inagurasyon kan templo. (1 Ha. 8:22-53) Hurop-hurupon an modelong pamibi na itinao ni Jesus para sa kapakinabangan ta. (Mat. 6:9-13) Urog sa gabos, regular na ‘ipahayag sa Diyos an saindong mga kahagadan.’ Bilang resulta, ‘an katuninungan nin Diyos na minalampas sa gabos na pakasabot, maingat kan saindong mga puso asin kan saindong mga pag-isip.’ Kaya, mas mararom an pagpapahalaga ta sa nagdadanay na pagkamuot ni Jehova.—Fil. 4:6, 7.\nPASALAMATAN AN PANTUBOS\n13. Nagkaigwa nin anong oportunidad an katawuhan huli sa mamumuton na probisyon nin pantubos?\n13 Itinao an daing kapantay na regalo na atang na pantubos ni Jesus tanganing “magkaigwa kita nin buhay.” (1 Juan 4:9, BPV) Mapadapit sa pinakanangungurog na kapahayagan kan pagkamuot nin Diyos, si apostol Pablo nagsurat: “Si Cristo . . . nagadan para sa bakong diyosnon na mga tawo sa itinalaan na panahon. Huli ta haros mayo nin magugustong magadan para sa sarong tawong matanos; pero para sa sarong tawong marahay tibaad may magkusog-buot na magadan. Alagad irinerekomendar sa sato nin Diyos an saiya mismong pagkamuot sa paagi na, mantang kita mga parakasala pa, si Cristo nagadan para sa sato.” (Roma 5:6-8, NW) An mamumuton na probisyon na ini nin pantubos nagbukas nin oportunidad tanganing magkaigwa nin haraning relasyon ki Jehova an katawuhan.\n14, 15. Ano an kahulugan kan pantubos para sa (a) linahidan na mga Kristiyano? (b) mga may daganon na paglaom?\n14 Dikit sana sa katawuhan an namatian sa espesyal na paagi an nagdadanay na pagkamuot ni Jehova. (Juan 1:12, 13; 3:5-7) Huling linahidan sinda kan banal na espiritu, nagin sindang ‘mga aki nin Diyos.’ (Roma 8:15, 16) Ilinadawan ni Pablo an linahidan na mga Kristiyano bilang mga ‘ibinangon asin pinatukaw [na magkairiba] sa langitnon na mga kamugtakan, [kasaro ni] Cristo Jesus.’ (Efe. 2:6) Igwa sinda kan posisyon na ini sa langit huli ta sinda ‘tinatakan kan ipinanugang banal na espiritu na tanda antes pa kan saindang mana,’ na iyo ‘an paglaom na itinagama sa sainda sa kalangitan.’—Efe. 1:13, 14, NW; Col. 1:5, BPV.\n15 Para sa dakulang mayoriya nin katawuhan na nagtutubod sa pantubos, bukas sa sainda an oportunidad na magin mga katuod ni Jehova na may paglaom na ampunon bilang mga aki nin Diyos asin mabuhay nin daing katapusan sa ipinanugang Paraiso digdi sa daga. Kaya paagi sa pantubos, ipinahiling ni Jehova an saiyang pagkamuot sa katawuhan. (Juan 3:16) Kun naglalaom kita na mabuhay nin daing katapusan sa daga asin maimbod na maglilingkod ki Jehova, makakasigurado kita na gigibuhon niyang maugma an satong buhay sa bagong kinaban. Tama sanang ibilang niyato na pinakadakulang ebidensiya kan nagdadanay na pagkamuot nin Diyos sa sato an pantubos!\nTAWAN NIN BALOS AN PAGKAMUOT NI JEHOVA\n16. Taano ta mahalagang hurop-hurupon an dakul na kapahayagan kan pagkamuot ni Jehova?\n16 Dai ta mabibilang an lain-lain na kapahayagan kan nagdadanay na pagkamuot ni Jehova sa sato. Nag-awit an salmistang si David: ‘Kaniguan kamahalaga [para] sa sakuya kan saimong mga kaisipan! O Diyos, kaniguan [kadakul] kan saindang kabilangan! Kun binibilang ko, dakul nin labi pa kisa sa baybay.’ (Sal. 139:17, 18) Pahiruon lugod kita kan paghurop-hurop sa dakul na kapahayagan kan pagkamuot ni Jehova na udok na mamutan siya bilang balos niyato sa mamumuton niyang pag-ataman sa sato. Gibuhon niyato an satong pinakamakakaya na maipahiling an pagkamuot ta sa saiya.\n17, 18. Ano an nagkapirang paagi na maipapahiling niyato an satong pagkamuot sa Diyos?\n17 Dakul an paagi na maipapahiling niyato an satong pagkamuot ki Jehova. Halimbawa, maipapahiling ta an pagkamuot ki Jehova saka sa satong kapwa paagi sa maigot na pakikikabtang sa paghuhulit kan Kahadian. (Mat. 24:14; 28:19, 20) Pagpahiling man nin tunay na pagkamuot ki Jehova kun magigin maimbod kita sa ibong nin mga pagbalo sa satong pagtubod. (Basahon an Salmo 84:11; Santiago 1:2-5.) Kun magin grabe an mga pagbalo sa sato, makakasigurado kita na nahihiling nin Diyos an satong pagsakit asin tatabangan niya kita huling mahalagang marhay kita sa saiya.—Sal. 56:8.\n18 Papahiruon kita kan pagkamuot ta ki Jehova na hurop-hurupon an saiyang mga linalang asin iba pang makangangalas na mga gibo. Maipapahiling niyato na namumutan ta an Diyos asin pinapahalagahan tang marhay an saiyang Tataramon kun maigot tang pag-aadalan an Bibliya. An pagkamuot ta ki Jehova magpapahiro man sa sato na urog pang rumani sa saiya paagi sa pamibi. Asin mas udok niyatong mamumutan an Diyos kun huhurop-hurupon ta an pantubos na itinao niya para sa kapatawadan kan satong mga kasalan. (1 Juan 2:1, 2) Pira sana ini sa dakul na mga dahilan tanganing mamutan si Jehova bilang balos sa saiyang nagdadanay na pagkamuot sa sato.\n^ par. 6 An Marahay na Bareta Biblia (Bikol Popular Version).


Mexico (ciudad) - Wikipedia\nAn ciudad nin Mexico, bistado man sa pangaran na Distrito Federal sa Espanyol, an kapitolyo kan Estados Unidos Mexicanos asin trono nin poder na sentral kaining nacion. Namomogtak ini sa tahaw nin nacion buda sa sarong meseta na 3,930 metros kahalankaw.\nIni an pinaka importanteng sentro nin politiko, kultura asin ekonomiya nin nacion; nagkokontribwi an Distrito Federal sa ikalimang partido nin ekonomiya nin Mexico. An ciudad an pinaka matawo sa nacion buda saro sa pinaka matawo sa enterong kinaban sa populasyon na 20,720,415 (2005).\nSegun sa Reporte Urbanistiko nin Naciones Unidos an area metropolitan nin Mexico ikaduwang pinaka matawo sa kinaban, sunod sa Tokyo. Saro ini sa mga ciudad na pigkonkonsiderar na ciudad pankinaban.\nAn kadakulaan kaining ciudad baku sana sa populasyon alagad pati sa sokol: 50 kilometros kahalaba hale sa Norte paage sa Sur, asin 35 kilometros hale sa Subangan paage sa Sunlopan.\nSa pagkamogtak nin ciudad sa tahaw nin sarong halankaw na meseta, templado an klima kaini, muyang sabihon, bihira an panahon na sobra an init o sobra an lipot. Pinaka malipot sa Enero na an temperatura nagiiro sa palibot nin 19 na grado sa aldaw buda 6 na grado sa banggi. Pinaka mainit sa Mayo na an temperatura nasa palibot nin 26 na grado sa aldaw asin 12 na grado sa banngi. Sa ibang pagtaram, gari Baguio, pero mas malipot sobre todo sa taglipot (Nobyembre- Pebrero).\nPinaghugot gikan sa "https://bcl.wikipedia.org/w/index.php?title=Mexico_(ciudad)&oldid=138700"\nHuring pigliwat an pahinang ini kan 7 Marso 2013, alas 17:49.


Dr. Albeus, mawot magserbe sa Naga ~ BICOL STANDARD | Bicol News\nHome » News » Dr. Albeus, mawot magserbe sa Naga\nBicol StandardThursday, April 30, 2015\nCIUDAD NIN NAGA—“Pirme akong nagmamawot na magserbe sa mga taga Naga”.\nIni an binutasan na pahayag kasoodma ni Dr. Jess Albeus, dating Punong barangay kan Tabuco, Naga City.\nDr. Jess Albeus\nSi Albeus naging bantog na maray kan mga naka-aging taon ta siya iyo an naging presidente kan Philippine Dental Association (PDA) asin naging pamayo man kan Ateneo de Naga University Alumni Association.\nSa entrevista saiya kan mga miembros kan media, inako ni Albeus na kan mga nakaaging pirilian nagprobar na talaga siyang magpresentar kan saiyang sadire na maging servideor kan Naga City. Alagad dae siya nagkaswerte.\nMientrastanto, naglalaom si Albeus na magkakaigwa nin bagong timplada ngonian an composisyon kan Sangguniang Panlungsod.\n“An pirme na sanang Ubos-Kun Ubos dae na mangyayari ngonian,” sabi niya.\nSa presente naheheling na nagdadakula an pagkabaranga kan mga miembros kan Team Naga, na dati pigfundar asin pinakusog ni dating alkalde Jesse Robredo.\nSa maabot na election sa 2016, anom na mga incumbent na consejal kan ciudad an dae na pwedeng mag re-election ta naka tulong turno na sinda.\nApisar kaini, mansay nang entero an pag-suway sa grupo kan Team Naga kan nagkapirang mga consejal.\nAfuera ki Consejal Nathan Sergio na lantadan nang nakikidulak na saiyang mga pag-iriba sa consejo, igwa pa nin nagkapira na naghahalat sana kan tamang panahon para magfundar nin bagong grupo.\nSi Albeus dae piglinaw kun kisay siyang grupo maibang linyada pag-abot kan panahon nin karandidatohan.—BICOLSTANDARD.COM


Ibang opisina kan City Hall idadakit sa Almeda Highway\nAn lokal na gobierno kan Ciudad nin Naga nagdesisyon na dai na maconstruhir nin ano man na dugang na estractura sa laog kan lote kan City Hall maging iginilid na an ano man na rehabilitasyon kan edificio envez pig-aandaman na an pagpaconstruhir nin mga edificio sa lote kan ciudad sa Almeda Highway sa Concepcion Grande na babalyohan kan ibang departamento.\nSaro sa mayor na dahilan iyo an naging desisyon kan sarong division kan Corte Suprema na pinapabayad nin P255 milyones na arkila an City Hall kan familia Mariano alagad an isyung ini saindang pigcuestion sagcod na nagsangat nin motion for reconsideration.\nSi Alcalde John Bongat nagpahayag sa pinaapod na press conference mantang igwa na sindang mga nakatagamang fondo para sa icoconstruhir na edificio na kinababalihan kan Command Center na nagcacantidad nin P10 milyones, City College of Naga igwa nang alokasyon na P28 milyones asin an P7M kaini kukuanon sa surplus kan ciudad.\nSi nakatalaan na edificio para sa Physical Rehabilitation Center (PRC) na nagcacantidad nin P2-M na ibubugtak kuta harani sa City Health Office (CHO), Dangerous Drug Board Care Center Facilities nagcacantidad nin P5-M asin City Health Office II nagcacantidad nin P10-M.\nAn PRC Bldg. marerealisar sa paagi kan ordinansa na pigpadrenohan ni Consejal Sonny Rañola, pamayo kan Committee on Health sa Sanggunian Panlungsod kan ciudad.\nKabale pa sa ipapatindog sa Almeda Highway iyo an Evacuation Center na igwang cantidad P50-M alagad an fondo hali sa gobierno nasyonal.\nAn Convention Center na kaipuhan an dakulang fondo kabale na sa mga proyecto sa infrastractura kan ciudad.\nSinabi pa kan jefe ejecutivo an ground breaking ceremony sa icoconstruhir na mga edificio pigtalaan sa Hulyo 27, 2018.\nSa kaparejong press conference, pigbuyagyag ni Bongat an mga lugar na dating piglalantopan nin tubig baha alagad sa ngonian mayo nang problema sa mga pagbaha huli kan mga natapos na drainage project arog kan mga lugar kan Hernandez Avenue, dating Igualdad St., Isarog Avenue. Barlin, tinampo sa may Adventist Church asin iba pang barangay.\nKabale pa sa mga proyecto sa infrastrctura iyo an pagpabugtak kan City Hall nin covered court sa gabos na mga escuelas publika sa ciudad. (dpa)


Mga Leksyon Kan Eleksyon\nMapagal, magastos, may nanunudan saka may padudumanan an eleksyon sa Pilipinas.\nBakong an ibang tao, bako an kandidato, bako an partido kundi kita mismo an nagdesisyon kan satong boto. Ta an epekto kan satong boto sa satuya mismo.\nBako lang mga kandidato, mga lideres kundi an mga ordinaryong tao paragal-pagal pa pakatapos kan eleksyon. Abang init pati kan panahon.\nAn mga kandidato asin pag-iriba nagpararilibot. Pati an mga ordinaryong botante naistorbo sa trabaho ta baralik-balik na an mga kandidato. An mga botante nagkakapuruyat mag-atindir kan mga miting asin caucus. Imbitado pa kun may mga panaong bagas, de lata asin noodles maski abang init kan panahon nagraralakaw pasiring sa plaza kun sain pigdidistribuer an mga epektos.\nHaros tolong bulan na poros politika an pig-oorolayan, nadadangog sa radyo, nadadalan sa TV, nababasa sa dyaryo, nahihiling sa social media. Poro man lang omaw sa sadiri o kakampi, tuyaw sa kakontraryo.\nSa parte kan kandidato magastos na marhay ta grabe an haragadon kan mga tao. Siring man an mga taga-media baralik-balik na kapapapirma nin kontrata.\nMay nanunudan bako lang an mga botante kundi an mga kandidato. Nakaka-abot sa hararayong barangay, nabibisto asin nakakaulay an mga tao, naaraman an mga problema asin nahihiling man an mga magagayon na parte kan komunidad.\nAn mga tao dai na basta nagtutubod sa mga buladas, intrigas, asin mga promisa kan mga politiko. Sa parte kan mga kandidato, nakakanood maging sincero sa mga tao arumbili dai sinda iboroto.\nPero an tao tatao man guiraray magtanaw nin utang na boot sa mga kandidatong tunay kun magtabang. Batay sa resultado kan naka-aguing eleksyon, risa an mga pagbabago: mayo nang ubos kun ubos, may nagkagarabang dinastiya, nahihiling na an mga pagbabago bako lang sa mga lalawgon kan mga politiko asin nasa gobyeno kundi kan magayon asin maliwanag na futuro. ***** An makasurang an mga tao asin grupo na mga pikon asin dai tataong madaog . An kadaogan ninda ipigbabasol kun kiisay-isay: sa kalaban, sa Comelec asin sa ibang botante na inaapod nindang bobo o patal. Ta sinda lang an matali. Huling may dikit na inadalan, marhay mag-ingles, may dikit na kwarakuarta sinda na sana an tama, an iba sarala.\nMas nakakauyam idtong mga nagusururat sa social media lalo na haling Amerika o Europa na pigtotoronto an mga Pilipino ta dai ninda suno an naguin resultado kan eleksyon.\nGaro aram ninda an gabos mayo man ngani sinda igdi. Dai ngani ninda aram an kamurugtakan. Huna mo mga superior sa mga Pilipinong nagkatarada igdi.\nMilyones an Pilipinong nagdesisyon pero dai ninda iginagalang. Gusto ninda demokrasya pero dai ninda respetado an mayoriya.\nHabo daa sinda sa Tsina pero gusto ninda sa Amerika.\nHabo ninda sa droga pero padangat ninda an mga nagnenegosyo asin nagtutumar nin droga.\nKatoliko o Kristiyano daa sinda pero aranggot sinda sa kapwa asin dai tataong magpatawad kan pagkukulang asin kasalan kan iba.\nHabo ninda ning diktadura pero pigdidiktahan ninda kan saindang kagustuhan an mas nakakadakol na tao. An leksyon kan naka-aguing eleksyon, ta nakaguibo na kita kan desisyon ipa-ubaya ta na sa pigbugtak ta sa pwesto an mga programa kan gobyerno na ikakarahay kan mga Pilipino. ***** Congratulations sa mga taga media na nanggarana.\nCongressman Gabby Bordado kan 3rd district kan Camarines Sur.\nCongresswoman-elect Josal Faustino Fortuno kan 5th district.\nNaga City Councilor Lito Del Rossario.\nNaga City Councilor-elect Joe Perez kan Bicol Mail.\nAn media sarong “earning and learning career” bagay sa politika. Popular pa.\nKun igwang propesyon na very happy and contented kan naka-aguing karampanyahan asin eleksyon iyo an media ta pirming siribot, may mga interview sa mga politiko, may mga press conference, irinuman, tsiribugan, tsirismisan wala-to-o.\nNgonyan back to normal. Halat-halat naman kan otro eleksyon na makolor, maribok, garo circus.


An mapa kan Indya kun saen pinapahiling an kinamomogtakan kan Odisha\nMapa ipinapahiling pagkabaranga-banga kan mga distrito sa Odisha\nAn Odisha ( /əˈdɪsə/ ( listen); dati Orissa, /ɒˈrɪsə, ɔː-, oʊ-/) saro sa 29 estado kan Indya, namomogtak sa bandang subangan kan Indya. Napapalibotan ini kan West Bengal sa norte-subangan, Jharkhand sa amnayan, Chhattisgarh sa solnopan asin norte-solnopan, asin kan Andhra Pradesh sa habagatan. An Odisha igwang 485 kilometrong (301 mi) laba' nin kosa na naghahanggilid sa Sola' nin Bengal sa subangan kaini, poon Balasore sundo' Malkangiri. Ini an ika-9 na pinakadakula na estado sa kahiwasan kaini, asin ikakagsaro (11) na pinakadakula kun paguurulayan an populasyon. Sa mga nagbabanwang tribu, ini igwang ika-3ng pinakadakul nin siring. Odia (o Oriya) iyo an opisyal na tataramon asin pinaka-tinataram na lenggwahe igdi na may parataram na 33.2 milyon, susog sa senso kan 2001.\nAn antigong kahadean nin Kalinga haros nasubo sa presenteng pagdolonan kan modernong Odisha. An modernong estado nin Orissa natogdas kan 1 Abril 1936 bilang probinsya kan inapod na British India, asin binibilog kan predominanteng mga rona nin mga parataram nin Odia. An rona na ini inaapod pa man Utkala asin nasasambit sa kanta nasyonal kan Indya, an "Jana Gana Mana". Sa presente an kabesera kan Odisha iyo an Bhubaneswar.\nAn pinakadakulang piyesta sa Odisha iyo an inapod “Chariot Festival” o “Car Festival” o “Ratha Yatra”. Magagayon na dumanan kan mga turista iyo an Bhubaneswar, Puri, asin Konark.\nMga 94% kan namamanwaan sa Odisha mga paratubod sa Hinduismo. An ibang mga relihiyon igdi na makukua iyo an Islam, Kristianismo, Jainismo.\nHathigumpha, tinogdok sa Bulod Udayagiri, mga 150 BCE\nSalog Mahanadi sa Cuttack\nSalog Mahanadi, sirip kan satelyete\nPuting tigre sa Nandankanan Zoo\nLumód Irrawaddy-Orcaella brevirostris\nOrkid na Vanda tessellata\nMga gamgam na black-tailed Goodwit sa Chilika\nEdipisyo kan Odisha State Secretariat sa Bhubaneswar\nShanti Stupa sa Dhauli, tinogdok ni Ashoka\nPinakadakulang ladawan ni Durga, sarong diyosang Hindu, yaon sa Puri, Odisha\n↑  www.impoprtantindia.com. Kinua\n↑  www.censusindia.gov.in. Kinua 09-23-17\nKinua sa "https://bcl.wikipedia.org/w/index.php?title=Odisha&oldid=231120"\nMga estado kan Indya\nHuring binago an pahinang ini kaitong 29 Mayo 2022, alas 08:14.


Mass Blood Donation ~ Naga City Deck\n9/03/2010 10:29:00 AM Penafrancia 2010 Schedule of Events No comments\n“DUGO: Balaog Itinao, Balaog Ihiras\nDakulang orgulyo kan Bicol Medical Center – Blood Bank and Transfusion Service, an maimbwelto sa pagsilebrar kan ika tresientos na taon kan debosyon ki INA, an Birhen de Penafrancia. Pinaagi sa sarong pangaturogan, an ”Dugo: Balaog itinao, Balaog Ihiras” naging sarong riyalidad.\nSa paagi kan Barangay Penafrancia, nabilog an kunsepto kan aktibidad na ini sa pakikipagtabangan sa Archdiocese of Caceres, Penafrancia Parish, Lokal na Gobyerno kan Naga asin an manlaen laen na parokya na nasasakupan kan arkidyosises kan Caceres. An Dugo Balaog itinao, Balaog Ihiras sarong “Mobile Blood Donation Activity” na an mayor na katuyohan iyo na masumpayan an buhay kan mga pasyenteng nangangaipo na masalinan nin dugo bako sana didgi sa satuyang lugar kundi pati na sa bilog na Kabikolan. Ini sarong pagpapahiling nin pagkakasararo asin pagmakulog sa satuyang kapwa sa lindong kan balaog na pagpadangat ni INAng Birhen de Penafrancia.\nAn lakdang na ini sarong pagpapatunay sa kakayahan kan lambang parokyano na maipamate an debosyon sa paagi kan pagdusay kan sadiring dugo para sa kapwa. Tres sientos hale sa manlaenlaen na parokya an boluntaryong madunar nin dugo na minasimbolo kan ika 300 na taon kan debosyon sa Birhen de Penafrancia, an INA kan Kabikolan.


(src)="1"> Isinurat ni David na ‘ dai pa niya nahiling na pinabayaan an matanos na tawo o na an saiyang mga aki nakilimos nin tinapay . ’\n(src)="3"> Aram niya na pirming itinatao nin Diyos an pangangaipo kan mga lingkod Niya .\n(src)="4"> ( Sal .\n(src)="5"> 37 : 25 , An Marahay na Bareta Biblia ) Pero an mga sinabi ni David dai nangangahulugan na mayong lingkod ni Jehova an nagkulang o kukulangon nin ano man .\n(src)="6"> May mga pagkakataon na si David mismo nasa masakit na mga kamugtakan , arog kaidtong nagdudulag siya ki Saul .\n(src)="7"> Nagkulang nin kakanon si David , asin naghagad siya nin tinapay para sa saiya asin sa kairiba niya .\n(src)="8"> ( 1 Sam .\n(src)="9"> 21 : 1 - 6 ) Kaya kan panahon na iyan , naghanap si David nin tinapay .\n(src)="10"> Pero , sa masakit na sitwasyon na iyan , aram niyang dai siya pinabayaan ni Jehova .\n(src)="11"> An totoo , mayo kitang mababasa na nakilimos si David nin kakanon tanganing mabuhay .\n(src)="12"> Sinisiyerto ni Jesus sa Mateo 6 : 33 na itatao nin Diyos an mga pangangaipo kan maimbod na mga lingkod na iniinot sa saindang buhay an kapakanan kan Kahadian .\n(src)="13"> ‘ Hanapa nguna nindo an Kahadian nin Diyos asin an saiyang katanusan , ’ an sabi ni Jesus , “ asin ini gabos na bagay [ kaiba an kakanon , inumon , asin bado ] idadagdag na sana saindo . ”\n(src)="14"> Pero , ipinaparisa man kan sinabi ni Jesus na huli sa persekusyon , puwedeng magutom an saiyang ‘ mga tugang . ’\n(src)="15"> Nangyari iyan ki apostol Pablo .\n(src)="16"> May mga pagkakataon na nagutom siya asin napaha . — 2 Cor .\n(src)="17"> 11 : 27 .\n(src)="18"> Sinabi ni Jehova na pepersegiron kita sa lain - lain na paagi .\n(src)="20"> ( Job 2 : 3 - 5 ) Halimbawa , an nagkapira sa satong mga kapwa Kristiyano , arog kan mga dinara sa mga kampo de - konsentrasyon kan Nazi , nameligro an buhay huli sa persekusyon .\n(src)="21"> An dai pagtao nin igong kakanon sa mga Saksi an sarong grabe karaot na paagi tanganing rauton an saindang integridad .\n(src)="22"> Danay na nagkuyog ki Jehova an maimbod na mga Saksi ; dai niya sinda pinabayaan .\n(src)="23"> Tinugutan niyang mag - agi sinda kan mga pagbalong ini kun paanong itinutugot man niyang mapaatubang sa lain - lain na pagbalo an gabos na Kristiyano .\n(src)="24"> Pero , daing duda na tinatabangan ni Jehova na makatagal an gabos na nagtitios para sa ngaran niya .\n(src)="25"> Girumdumon an sinabi sa Filipos 1 : 29 : ‘ Itinugot saindo [ an pribilehiyong ini ] dahil ki Cristo , bako sana [ tanganing ] magtubod saiya , kundi na magtios man dahil saiya . ’\n(src)="26"> Nanunuga si Jehova na dai niya babayaan an saiyang mga lingkod .\n(src)="27"> Halimbawa , sinasabi sa Isaias 54 : 17 : “ Mayong armas na gigibuhon laban sa saimo an magkakaepekto . ”\n(src)="28"> ( NW ) Ini asin an iba pang kaparehong mga panuga garantiya na ililigtas nin Diyos an saiyang mga lingkod bilang sarong grupo .\n(src)="29"> Pero , bilang indibidwal , tibaad mag - agi nin mga pagbalo an sarong Kristiyano na puwede pa ngani niyang ikagadan .\n(src)="3"> Taano ta Dapat Kang Magin Interesado sa Kahadian nin Diyos ?\n(src)="5"> Kahadian nin Diyos — Taano ta Mahalaga Iyan ki Jesus ?\n(src)="7"> Kahadian nin Diyos — Taano ta Dapat Magin Mahalaga Iyan sa Saimo ?\n(src)="10"> Binago kan Bibliya an Saindang Buhay 14\n(src)="11"> Simbag sa mga Hapot sa Bibliya 16\n(src)="1"> TEMA SA COVER | KAHADIAN NIN DIYOS — TAANO TA DAPAT MAGIN MAHALAGA IYAN SA SAIMO ?\n(src)="2"> Minilyon na tawo sa bilog na kinaban an naglalaom sa Kahadian nin Diyos .\n(src)="3"> Inaarog ninda an halimbawa ni Jesus na nagtukdo sa mga parasunod niya na mamibi : ‘ Dumatong an kahadian mo ; kuyugon an buot mo digdi sa daga . ’  — Mateo 6 : 10 , An Marahay na Bareta Biblia .\n(src)="4"> Pero makangangalas ta dawa dakul na tawo an interesadong marhay sa Kahadian nin Diyos , an kadaklan man na relihiyon garo dai interesado diyan .\n(src)="5"> Mapadapit digdi , sinabi kan historyador na si H .\n(src)="7"> Wells na kun paanong risang - risa ki Jesus an pagtao nin “ dakulang importansiya . . . sa katukduan na inaapod niyang Kahadian nin Langit , ” an katukduan man na ini , sabi ni Wells , “ daing gayo tinatawan nin halaga sa . . . pagtutukdo nin kadaklan sa mga relihiyon na Kristiyano . ”\n(src)="8"> Bakong arog kan mga relihiyon na iyan , mahalagang marhay sa Mga Saksi ni Jehova an Kahadian nin Diyos .\n(src)="9"> Pag - isipan ini : An samong panginot na magasin , na binabasa mo ngunyan , ipinupublikar sa 220 lengguwahe .\n(src)="10"> Haros 46 milyones na kopya kaini an iniimprenta kada isyu , kaya ini an magasin na may pinakamahiwas na sirkulasyon sa bilog na kinaban .\n(src)="11"> Asin ano an panginot na mensahe kan magasin na ini ?\n(src)="12"> Hilinga an bilog na titulo kaini sa inutan na cover : An Torrengbantayan Nagpapahayag kan Kahadian ni Jehova .\n(src)="14"> Taano ta hinihinguwang marhay kan Mga Saksi ni Jehova na ianunsiyo , o ipahayag an Kahadian nin Diyos ?\n(src)="15"> Huling naniniwala kami na an Kahadian nin Diyos an panginot na mensahe kan pinakaimportanteng libro sa kinaban — an Bibliya .\n(src)="16"> Kumbinsido man kami na an Kahadian nin Diyos an solamenteng tunay na solusyon sa mga problema kan katawuhan ngunyan .\n(src)="17"> Sa pagtao nin importansiya sa Kahadian nin Diyos , hinihinguwa kan mga Saksi ni Jehova na arugon an halimbawa ni Jesus .\n(src)="18"> Kan siya yaon digdi sa daga , panginot sa saiyang buhay asin ministeryo an Kahadian nin Diyos .\n(src)="19"> Taano ta mahalagang marhay ki Jesus an Kahadian ?\n(src)="20"> Taano ta dapat magin mahalaga iyan sa saimo ?\n(src)="21"> Pag - isipan tabi an simbag kan Bibliya na mababasa sa sunod na mga artikulo .\n(src)="22"> Jehova an pangaran nin Diyos arog kan mahihiling sa Bibliya .\n(src)="1"> TEMA SA COVER | KAHADIAN NIN DIYOS  — TAANO TA DAPAT MAGIN MAHALAGA IYAN SA SAIMO ?\n(src)="2"> Kan si Jesus yaon digdi sa daga , dakul na bagay an itinukdo niya .\n(src)="3"> Halimbawa , tinukduan niya an saiyang mga parasunod kun paano mamibi , mapapaugma an Diyos , asin magigin tunay na maugma .\n(src)="4"> Pero an pinakagusto niyang ipakipag - ulay pirmi iyo an manungod sa Kahadian nin Diyos .  — Lucas 6 : 45 .\n(src)="5"> Arog kan sinabi sa nainot na artikulo , panginot ki Jesus an ‘ paghuhulit asin [ pagpapahayag ] kan marahay na bareta kan Kahadian . ’\n(src)="6"> Naglakaw siya nin ginatos na kilometro sa bilog na Israel para itukdo an manungod sa Kahadian nin Diyos .\n(src)="7"> An ginibo niya nakarekord sa apat na Ebanghelyo , kun sain labing 100 na beses na sinambit an Kahadian .\n(src)="8"> An kadaklan kaiyan sinabi mismo ni Jesus .\n(src)="9"> Pero siguradong dikit sana iyan kumpara sa gabos na sinabi niya manungod sa Kahadian nin Diyos !  — Juan 21 : 25 .\n(src)="10"> Taano ta arog kaiyan kahalaga ki Jesus an Kahadian kan yaon siya digdi sa daga ?\n(src)="11"> Huling aram niyang pinili siya nin Diyos na magin Tagapamahala kaiyan .\n(src)="12"> ( Isaias 9 : 6 ; Lucas 22 : 28 - 30 ) Pero bako sa kapangyarihan o kabantugan nakapokus si Jesus .\n(src)="13"> Padagos niyang sinusuportaran an Kahadian nin Diyos * bako para sa saiyang kapakinabangan kundi sa magigibo kaiyan sa mga namumutan niya — an saiyang Ama sa langit asin an saiyang maimbod na mga parasunod .\n(src)="14"> Namumutan na marhay ni Jesus an saiyang Ama sa langit .\n(src)="15"> ( Talinhaga 8 : 30 ; Juan 14 : 31 ) Hinahangaan niya an kaakit - akit na mga kuwalidad kan saiyang Ama , arog kan pagkamuot , pagigin mahihirakon , asin hustisya .\n(src)="16"> ( Deuteronomio 32 : 4 ; Isaias 49 : 15 ; 1 Juan 4 : 8 ) Kaya siguradong habo niyang madangog an kaputikan na ipinapalakop manungod sa saiyang Ama — arog sa sinasabi na dai daang pagmakulog an Diyos sa pagsakit nin tawo asin na kagustuhan nin Diyos an pagsakit ta .\n(src)="17"> Ini an sarong dahilan kun taano ta gustong - gustong ipahayag ni Jesus ‘ an ebanghelyo nin Kahadian ’ — aram niyang pag - abot nin panahon , lilinigon kan Kahadian an reputasyon kan saiyang Ama .\n(src)="18"> Paano ini mangyayari ?\n(src)="19"> Paagi sa Kahadian , magibo si Jehova nin dakulaon na pagbabago para sa katawuhan .


Bakong malnourished an mga nangontrata - Catanduanes Tribune\nNoarin daw mapoon an milk feeding program kan DepEd sa Islang Maogma?\nSegun sa kino-kino sa DepEd, igua na daang daculang trak na nag-abot kan nacaaguing semana para magdiscarga nin ginatos na kahon nin Alaska evaporada sa dating kahadean ni Despi.\nSabi pa, maabot daa sa catorce milyones pesos an contrata sa pagsuplay kan commercial milk product sa dibisyon, na nakua kan sarong masuerteng supplier na dati nang harani sa kusina kan dibisyon.\nAn cada sarong estudyante sa Grade I to VI na mga “wasted and severely wasted malnourished children” macarecibe yata nin tigsarong kahon na gatas pati na mga masustansyang pagkaon sa irarom kan programa kan gobyerno nasyonal. An mga gatas y pagkaon iyo an babahogon sa laog nin veinteng aldaw sa mga maniwang asin ogpok na mga aking napabayaan nin magurang.\nSa ibong, an itinao yatang gatas natural na hari sa karabaw o baka mantang an mga taga-isla mga delatang evaporada an itao. Dae yatang nakapasusong karbaw sa isla ta dae pa ngani nakaogbon, ipabakal na sa mga parabono, he! he! he!\nMagayon na programa ini, lalo na kung masusteniran kan gobyerno. An Catanduanes saro sa provincia sa Bicol na iguang malalang problema sa malnutrisyon, lalo na sa Caramoran.\nIgua man cotanang mga bakanteng lote na puedeng pagtanoman nin mga gulayon asin mga daeng gibo sa barangay na puedeng taohan nin asistencia nin mga municipio sa paagui nin seeds y fertilizer, alagad an fondo cadaclan nakatagama sa mga proyectong semento, bato y bakal.\nCaya an gataba bako man an mga pobreng taga-baryo kundi an mga contratista y politicong nakatukaw, pwe!\nIguang reclamador na gapaabot sa municipio nin Virac na aksyonan man lamang an mga trak y iba pang vehiculo na nakaparada sa mga gilid na kalsada na sobra nang sarong semana.\nPuede pa daang masabotan kung an mga vehiculo mga pribadong sasakyan na traysikel, kotse o SUV na sa tampad man sana kan cadsadili nakapark lako na kung banggui. Kabali man dindi an mga auto repair shop na gamit na an tinampo sa paghingayad kan mga sasakyan.\nAn problema daa ta an mga nasa long-term parking mga daraculang trak na kargahan nin mga efectos para sa tindahan, lalo na diyan sa iguang Rawis y Francia. Segun sa reclamador, sala man na iparada an mga ini sa tampad kan mga residencia na bako mag pagsadiri kan negociante ta ata nang nacaolang, puede pa magin causa nin aksidente.\nInaapodan an mga nanunungdan sa kahadean ni Posoy na pakihoronan an mga alipores kan negociante ta tibaad marabya an mga naperhuwisyo, magreclamo pa sa DILG…\nSegun sa osipon, maabot na sa walong milyonaryo an tinamaan na nin COVID-19 sa isla.\nDae pa dindi cabali an mga dae nagpa-swab, dae nag-report sa BHERT o RHU, asin an mga pinadulag sa Maynilang kayganda ta igua sindang ikabayad sa mas marinas na pagpabulong sa St. Luke’s Global City asin iba pang hotel na ospital.\nKung bako sanang mga mayaman o poderoso an mga ini, lampas na sigurong dos cientos an na-COVID sa Isla Maogma, lalo na kung madari sana an pag-testing sa mga suspetsadong iguang coronavirus.\nDae man nin halaga an mga rapid test, masque pa an antigen, ta ini ngani daa si Bise Mayor Arlynn na na-expose sa pasyenteng iguang COVID, duwang vez pig-antigen test alagad parehong negative an resulta. Bago siya nag-positibo sa PCR swab test, tinugotan na siya kan doctor sa RHU na mag-atender nin sesyon y sarong pamiting ni alcalde Posoy sa saiyang mga department heads.\nCaya dae cotana dagos mag-insistir an mga doctor sa ospital na COVID an helang kan mga pasyenteng galaog sa ER, lalo na kung clarado man na hayblad o atake de Corazon an helang caini.\nMagcapira nang mga natigbak sa ospital an pinalubong dagos minsan bako man COVID an helang. Dae lamang kinunsiderar an sentimiento kan familiang nagadanan na gusto man paglamayan pa an saendang mahal sa buhay nin masque tolong aldaw.\nSegun sa osipon, sa laog sana kan nacaaguing duwang bulan, apat na an piglubong sa laod nin dose oras pagkatigbak ta an sabi kan mga doctor, COVID daa. An nakarabya sa mga nagadagan, negative sa PCR swab test an mga ini, matapos na magpositive sa rapid test.\nAn hapot, kung mga alisto man an mga doctor sa pagheling kan helang nin saendang mga pasyente, ngata na negative an resulta sa RT-PCR test? Bako daw na gabakasakali an manejamiento na magin positibo an resulta tanganing makakua nin duro-daculang benepisyo sa PhilHealth?\nGahapot sana tabi….\nPAALAM…. DIOS MABALOS


Minatubod Ako Sa Diklom: BANGRAW\nAn pinakahuring isyu kan Bangraw nagluwas na. Mababakal ini sa gabos na news stands asin Bikol shops sa Naga asin Legazpi (gayod). An bagong isyu igwa kan mga rawit-dawit ni Luis Calablquinto, pamusong Bikolnon na parasurat na nakabase sa New York asin kag-lagda nin manlain-lain na libro sa laog asin luwas kan nasyon. An pinakahuri niyang libro iyo an MOON OVER MAGARAO, (UP PRESS) na sakuyang binabasa ngonyan. Lain pa ki Manoy Luis, igwa man nin tula sinda G.B. Calleja, taga-pakarhay kan BURAK. Nagluwas man an tula ni Selina G0-Alano, Honesto Pesimo, Esting Jacob, Nino Manaog asin iba pa. An gabos na Bikolnon asin namomoot sa sadiring tataramon, iniimbitaran na magbakal maski sarong kopya. Dagos naman magbakal sinda nin Bicol Mail.\nBoot ko pong mag-imbitar nin mga parasurat sa Bikol sa bag-ong online community "Bangraw nin Bikol" na puwede nindong bisitahon sa address na ini: http://bangrawninbikol.proboards100.com/index.cgi


Felix de Huerta - Wikipedia\nFelix de Huerta\nSi Felix de Huerta sarong Kastilang Franciscanong prayle, iskolar asin misionero sa Filipinas na bantog sa saiyang sinurat na libro manongod sa mga agi-agi kan mga katolikong parokya igdi sa Filipinas panahon kan mga Kastila. An libro niya saro sa importanteng toltolan kan mga historyador sa pagsusog kan mga kalakawan asin istorya dapit sa baro-banwaan asin orog na kan mga gibo-gibo kan Simbahan Katoliko.\n1 Kalakawan kan mga paroko katoliko\n2 Bangko tinogdas\n3 Aguas potables na sistema\nKalakawan kan mga paroko katolikoLiwaton\nAn sinurat niyang libro iyo an Estado geográfico, topográfico, estadístico, histórico- religioso de la santa y apostólica Provincia de San Gregorio Magno na napalagda kan 1855. nagdedetalye na gayo kan mga parokya, kasuarin ini natogdas, sairisay na mga prayleng Franciscano an nadesignar , asin anong mga taon natogdok an mga simbahan igdi.\nSiya man instrumental na gayo sa pagtogdas kan sarong bangko na ngonyan inaapod nang Monte de Piedad Savings and Mortgage Bank. Huli sa saiyang maigot na paghimoyaot na mahorot an Arsobispo kan Manila na'ikaag an siring na bangko para sa mga tios na nagtangro' nin mga pasubli sa hababaon na intees. Siya man nagin administrador kan taon 1859 kan sarong ospital para sa mga leproso (daoton). An ospital na ini saiyang pinapakarhay.\nAguas potables na sistemaLiwaton\nSiya man nalakaw na maikaag an sarong water system sa Manila. Mala ta sa saiyang maigot na paghimoyaot natogdas ini asin inaguraran kan Agosto 23, 1882.\nPinaghugot gikan sa "https://bcl.wikipedia.org/w/index.php?title=Felix_de_Huerta&oldid=167860"\nLast edited on 9 Marso 2018, at 00:56\nHuring pigliwat an pahinang ini kan 9 Marso 2018, alas 00:56.


Mapanonongod sa Bikol na Wikipedia[baguhon an source]\nAn Bikol Wikipedia, sarong edisyon kan Wikipedia sa tataramon na Bikol Sentral. Siring sa ibang mga paraambag kan mga Tagalog asin Ingles na Wikipedia, an Wikipedia man na ini minarepresentar sa tataramon na Bikol Sentral. Sa ngunyan, igwa na ining 12,061 na mga artikulo.\nKasaysayan[baguhon an source]\nPinúnan an Bikol Sentral Wikipedia, An Talingkas na Ensiklopedya, kan 27 Nobyembre 2007. Sa ngunyan, igwa na ining 12,061 mga artikulo.. Hinahaman pa sa ngunyan sa Betawiki (o Translatewiki.net) an lokalisasyon kan pagpalis tataramon kan lawog kaining sityo.\nEstadistika[baguhon an source]\nToltolan[baguhon an source]


Surat ki Emmanuel | Magbikol Kita\nMonday, May 23, 2022, 3:19am\nPublished on Saturday, December 19, 2020, 9:27pm\nNagngangalas ako saimo. Saro ka sa inaapod na “paradoxical figures”.\nIpinangaki ka sa sabsaban. Mayong doktor. Mayong nars. Yaon sana an saimong ama asin ina. An nakapalibot saimo mga manlainlain na hayop. Para sakuya, kun sain ka ipinangaki, simbolo nin simpleng buhay asin pagpakumbaba.\nSaro pang nakakangalas iyo na tulong hading gayo hali sa hararayong lugar an mga nainot na nagbisita saimo, anas may darang regalo. Sigun sa kasuratan, pinukaw kan mga angel an katuninungan kan bangi sa paagi kan saindang mga awit. Garo baga grabe an kaugmahan kan si mga angel. Tano daw?\nIba-iba an apod saimo kan mga tawo: Messiah, Great Counselor, Emmanuel, Aki ni David, Aki nin Dyos, Marhay na Pastor, asin iba pa. Nakakaribong kun minsan. Siisay ka man nanggad?\nMantang na nagdadakula ka, nadiskubre mo na an kinaban palan bagong perpekto. May mga tawong pasaway. Kadaklan sa mga pulitiko asin relihiyosong lider kan kapanahunan mo kontra sa mga pigtukdo mo. May mga tawong dai bilib saimo ta mayo ka man poder o yaman na maipahiling. Bakong malinaw kun ano an pinag-adalan mo.\nKwinestyon an saimong pagkatao: Aki ka man sana daa nin sarong karpintero. An hiling saimo sarong instigador na may maraot na intensyon. Kaya may mga tawong gusto kang ipadakop sa mga awtoridad. Kun buhay ka ngunyan, na panahon siguradong subersibo an apod saimo.\nMala ta maski si mga barkada mo, binayaan asin inabandona ka baga kan nagkaipitan na. Binenta ka pa kan saro mong disipulo. Haros dai ko maisip kun ano si iniisip mo asin namamatian kan mga oras na ito. Sa katapusan, solo kang ipinako sa krus, sa tahaw pa nin duwang parahabon.\nMay mga nagharapot kaidto sagkod ngunyan: Kun Dyos ka, ano ta nagpapako ka sa krus?\nHabo kong pag-urulayan an saimong pagkabuhay pagkaagi nin tulong aldaw ta panô ini nin misteryo. Mas lalong mariribong an mga tawo.\nAn gusto kong ipaabot saimo sa surat na ini, iyo an mga iniisip ko ngunyan na harani na an Pasko. Tutal saimo nagpuon an Pasko. Kun dai ka ipinangaki, mayong Pasko.\nKan ako aki pa, an hiling ko sa Pasko sarong maugmahon na aldaw. May masisiram na mga kakanon pag-abot kan Noche Buena. May mga regalong nakapalibot sa ibaba kan Christmas tree. Halos arualdaw madadangog mo an magagayon na mga kanta na nakakapagtao nin kaugmahan asin pagláom. May mga aki asin mga hoben na nagkakaranta nin Christmas songs sa mga programa sa eskwelahan. Sa mga Christmas cards na mareresibe mo, may nakasurat: Katuninungan. Kaugmahan.\nAlagad dai ko maibitaran na haputon an sadiri ko ngunyan kun sagkod na sana talaga sa arog kaining mga aktibidad an kahulugan kan Pasko. Minaluwas na garo taunan na ritwal sana an Pasko. Hilinga ta pirang taon nang pigseselebrar an Pasko, pero ano ta mayo pang katuninungan o tunay na kaugmahan sa kinaban?\nSa kundisyon kan Pilipinas ngunyan, garo dipicil man an magin maugma bako sana ta may pandemya, kundi gulpi an nagtitios resulta kan apat na bagyong uminagi. An katuninungan garo baga sa pangaturugan sana ta sige an pag-abuso sa karapatan pantawo.\nLabing kwarentang taon na an nakaagi kan ginadan kan militar an saro kong amigo. An “kasalan” nya saro syang aktibista na imbwelto sa pagbabago kan sosyudad. Magpapasko kaidto pero dai ako nagin maugma.\nArog mo man, Emmanuel, itinao kan amigo ko an saiyang buhay tanganing an ibang tawo mabuhay na may dignidad. Duman ko napag-isip-isipan na mas sublime palan an life-giving, arog kan ginibo mo, kisa sa gift-giving, arog kan ginigibo kan kadaklan kun Pasko.\nIning mga nakaaging aldaw o bulan, may mga aktibista o dating aktibista na basta na sanang dinarakop asin kinakasuhan nin mayong katutuuhan. An iba mayong swerte na binabaradil sa katahawan kan bangi arog kan mga senior citizens na sinda Eugenia Magpantay saka an agom nyang si Agaton Topacio.\nKan nakaaging Disyembre 15 ngunyan na taon, binadil si Dr. Mary Rose Genisan Sancelan asin an agom nyang si Edwin sa Negros Oriental. An rason iyo an saiyang pagsirbi sa mga tawo sa Guihulngan bilang doktora. Imbes na tawan syang onra, bala an itinao saiya.\nAram mo, Emmanuel, kun naiisip-isip ko an nagin buhay mo puon sa sabsaban sagkod sa pagkagadan mo sa krus, dai ko maibitaran na maghapot: Nuarin kaya magkakaigwa nin tunay na katuninungan asin kaugmahan na kun sain mayo nang pag-abuso sa karapatan pantawo?\nBakong saro sa mga rason na nagin tawo ka iyo na tanganing isalbar mo an tawo sa gabos na kasàlan, arog kan opresyon sa ekonomiya (economic oppression), pag-abuso sa karapatan pantawo, kurapsyon, pag-abuso sa mga kababaihan, asin iba pa? Buót sabihon “total salvation” kan tawo, bako sana kan saiyang kalag.\nAno, tama ako o sala?\nMawot ko kuta na mamundag ka giraray ngunyan na taon tanganing maipasabot mo sa mga tawo an tunay na kahulugan kan saimong pagkamundag o tano ta nagin tawo ka. May social media na ngunyan kaya mayo kang problema sa pagpalakop kan saimong kaisipan o mga gustong itukdo. Pero gulpi pa man siguro an dai matubod saimo.\nKaya an hinahagad ko na sana saimo ngunyan na Pasko iyo na i-remind mo an mga tawo na an Pasko bako sanang pagtao nin mga regalo o magdangog nin mga kantang pamasko o magsimba nin syam na sunod-sunod na aldaw. An Pasko nasa puso saka sa gibo sa arualdaw.\nSana itao mo sakuya ining pamaskong hinahagad ko.


Consejal na nadakop sa droga nakabayad P400k na fiyansa\nLagonoy, Camarines Sur – Sarong re-electionistang consejal sa banwaan na ini na pigcoconsiderar kan PNP na numero uno sa municipal drug watch list an niramalan kan mga awtoridad matapos makua sa saiya an 19 pakete nin shabu na nagcacantidad nin P50 mil.\nSi Consejal Randy Teoxon y Aserdano, 49 anos, may agom dinakop kan Lagonoy Municipal Police Station mga alas 8:00 nin banggui kan Febrero 28 sa paagi kan search warrant na pig-isyu ni Juez Manuel Rosales kan Regional Trial Court Court Branch 34 sa Ciudad nin Iriga.\nDuwang aldaw sanang pinaturog sa Municipal Jail kan MPS, nakabayad tolos nin fiyansa na nagcacantidad nin P400 mil.\nAn drug operations kan mga awtoridad sa pamamayo ni Chief of Police PSI Alex Sumayao ginibo sa residencia kan consejal sa Barangay San Isidro Norte asin testigos kan mga pulis sa search operations iyo an mga opisyales de barangay, media asin representante hali sa DOJ.\nSinabi ni Sumayao, pigcoconsiderar kan Lagonoy MPS na No. 1 sa listahan sa municipio na envuelto sa ilegal na droga asin saindang consideradong high value target na haloy nang pigsusubaybayan kan mga awtoridad huli kan pagtulak kan ilegal na droga sa saindang banwaan apesar na elehidong opisyal.\nNaging maulyas an suspechado kaya pinagmarhay kan MPS na magkua nin search warrant sa corte nganing sakyadahon an saiyang residencia na nakuanan nin mga pakete nin shabu.\nNag-aatubang na nin caso sa corte sa pagbalga kan Acta Republica 9165 o mas midbid sa Comprehensive Dangerous Drug Act of 2002.\nSiya re-electionistang consejal sa maabot na eleksyon sa Mayo 13, 2019 sa ticket ni Ernesto Odiamar Jr. na candidatong alcalde kan Team One CamSur ni Gobernador Migz Villafuerte.\nAntes siya na-elihir bilang consejal kan banwaan naging barangay kapitan kan San Isidro Norte. (dpa)


Iyan Hebreong ngaran na an boot sabihon ‘Harong nin Dios.’ (Genesis 28:17, 19) Angay na apod iyan sa mga edipisyong itinogdok kan mga Saksi sa bilog na kinaban na dian pinangengenotan asin sinusuportaran an paghuhulit. An Namamahalang Grupo yaon sa pambilog na kinaban na opisina sa New York State, U.S.A., asin duman pinangengenotan ninda an aktibidad kan mga sangang opisina sa dakol na nasyon. Bilang sarong grupo, an mga naglilingkod sa mga pasilidad na ini inaapod na pamilyang Bethel. Siring sa sarong pamilya, sinda nag-iistar asin nagtatrabaho nin iriba, nagkakarakan nin iriba, asin iribang nag-aadal kan Biblia na may pagkasararo.—Salmo 133:1.\nPambihirang lugar na dian an mga miembro kan pamilya mapagsakripisyo sa sadiri. Sa lambang pasilidad nin Bethel, may mga Kristianong lalaki asin babae na dedikado sa paggibo kan kabotan nin Dios asin paglilingkod nin bilog na panahon para sa intereses kan Kahadean. (Mateo 6:33) Gabos sinda daing bayad o sueldo, pero tinatawan nin istaran asin kakanon saka dikit na personal na panggastos. Sinda gabos may asignasyon, magsalang sa opisina, sa kusina, o sa lugar na kakanan. May mga nasa printery o bindery, o sa housekeeping, laundry, maintenance, o iba pang departamento.\nLugar na an gabos sibot sa pagsuportar sa paghuhulit kan Kahadean. An pangenot na obheto kan lambang Bethel iyo na ipaaram an katotoohan sa Biblia sa pinakadakol na mapupuede. An brosyur na ini sarong halimbawa kaiyan. Ini isinurat sa superbisyon kan Namamahalang Grupo, ipinadara paagi sa kompyuter sa ginatos na team nin paratradusir sa bilog na kinaban, inimprenta sa mga high-speed press sa nagkapirang Bethel, asin ipinadara sa labing 110,000 na kongregasyon. Sa lambang kabtang kan prosesong ini, nagtatao an mga pamilyang Bethel nin kinakaipuhan na suporta sa pinakaapurado sa gabos na gibohon—an paghuhulit kan maogmang bareta.—Marcos 13:10.\nSairisay an naglilingkod sa Bethel, asin ano an mga probisyon sa sainda?\nAnong apuradong gibohon an sinusuportaran kan aktibidad sa lambang Bethel?\nVideo Clip: Pambilog na Kinaban na Pagpapatotoo kan Mga Saksi ni Jehova\nAramon kun taano ta binilyon na oras asin ginatos na lengguwahe an ginagamit digdi.\nI-share I-share Ano an Bethel?


De Asis macandidatong alcalde sa 2019 election\nDuwang bulan antes pagplantiar nin certifico de candidatura para sa midterm election, si topnotcher Councilor Cecilia ‘’Nene’’ De Asis nagkumfirmar kan saiyang ambisyon na magdalagan komo candidatong alcalde sa lindong kan Team Naga (TN) alagad masunod siya sa selection process na dati nang ginigibo kan panahon ni dipuntong Alcalde asin DILG Secretary Jesse M. Robredo.\nSi De Asis nagpahayag na nagpaaram na siya ki Bise Presidente Leni Robredo asin Alcalde John Bongat kasunod kan mga pag-indorso sa saiya kan nagkaperang sektor na panahon na ining maglangkaw nin puesto sa ciudad envez kan enot na planong macandidato sana sa cargong bise alcalde.\nAn ambisyon kan consejal pinahayag sa atubangan ni VP Robredo na presente an miembros kan Sanggunian Panlungsod sa ginibong tiripon ninda sa residencia kan bise presidente kan nakaaging Agosto 16, 2018.\nDai man nagcontra an bise presidente alagad an patanid dapat magsunod sa selection process na naagi sa manlaen-laen na sektores asin resulta kan survey.\nPinasa na kan bise presidente ki Alcalde Bongat komo pamayo kan TN na ponan na an proceso mantang enot nang nag-anunciar na madalagan sa cargong alcalde iyo si Bise Alcalde Nelson Legacion.\nAn bise alcalde nagsayuma magpaluwas kan saiyang reaksyon sa biglaan na desisyon kan consejal na maging karibal sa selection process envez sinabi kaini na candidato man siya sa nagdadangadang na pirilian lokal sa Mayo 2018.\nDinagdag pa ni De Asis siring kan mga nakaaging dalagan sa politica sa ciudad sa panahon ni Robredo asin sa presenting liderato ni Bongat na nagrerespeto kun ano an resulta sa selection process iyo man an saiyang susunodon.\nPigbuyagyag pa kaini, na igwa nang seguradong mga incumbent na miembros kan Sanggunian Panlungsod an nagseguro na maiba sa saiya kun iyo an susuportaran kan TN alagad dai na muna pigngaranan.\nSa ngonian an mga re-electionista kinababalihan ninda Consejales Esteban Greg Abonal, Sonny Ranola, Elmer Baldemoro, Mila Raquid-Arroyo, Julian Lavadia Jr. Joselito Del Rosario, Vidal Castillo asin Salvaldor De Castillo mantang si Consejal Ray-Ann Cydrick Rentoy ultimo nang termino asin nag-aambisyon na magcandidatong bise alcalde.


Istorya nin Buhay: Nakatrabaho an mga Tawong Espirituwal | David Sinclair\nBASAHON SA Afrikaans Albanian Aleman Amharic Amis Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Cakchiquel (Western) Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chol Chuvash Cibemba Cinyanja Croatian Czech Dangme Danish Douala Dutch Edo Efik Español Estonian Ewe Fijian Finnish Fon Ga Garifuna Georgian Griego Guarani Gujarati Gun Haitian Creole Hapon Hausa Hebreo Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Ingles Isoko Italiano Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Koreano Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Maya Mazatec (Huautla) Mbunda Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Ponapean Portuguese Pranses Punjabi Quechua (Ancash) Quechua (Bolivia) Romanian Ruso Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin South African Sign Language Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nIsinaysay ni David Sinclair\nKAN kabangaan kan dekada nin 1930, nagbalyo an mga magurang ko—si James asin Jessie Sinclair—sa Bronx, na sarong distrito sa siyudad nin New York. Saro sa mga nagin kamidbid ninda si Willie Sneddon, na hali man sa Scotland arog ninda. Pirang minuto pa sana pagkatapos nindang magkamidbidan, nag-uurulay na sinda mapadapit sa kanya-kanya nindang pamilya. Namundag ako mga pirang taon pagkatapos kaiyan.\nInistorya ni Mama ki Willie na bago an Dakulang Giyera, nalamos an saiyang ama asin matuang tugang na lalaki kan makatama nin bomba sa North Sea an baroto ninda na ginagamit sa paninira. Nagsabi si Willie, “Nasa impiyerno na si Papa mo!” Saksi ni Jehova si Willie, asin ini an kakaibang paagi na inot na nadangog ni Mama an dapit sa katotoohan.\nWillie asin Liz Sneddon\nDai nagustuhan ni Mama su sinabi ni Willie huling aram niya na marahay na tawo an Papa niya. Dangan sinabi ni Willie: “Pero pa’no kun sabihon ko saimo na nagduman man si Jesus sa impiyerno?” Nagirumduman ni Mama an sarong pangadyion sa simbahan, na sa orihinal na porma kaiyan sinasabi na si Jesus huminilig sa impiyerno asin kan ikatulong aldaw nabuhay liwat. Kaya napaisip siya, ‘Kun an impiyerno nagkakalayong lugar na diyan pinapasakitan an mga maraot, taano ta nagduman si Jesus?’ Digdi nagpuon na magkainteres si Mama sa katotoohan. Dangan nag-atender na siya sa mga pagtiripon sa Bronx Congregation asin nabawtismuhan kan 1940.\nKaiba ni Mama, asin kan huri ni Papa\nKan panahon na iyan, mayo nin partikular na pagdagka sa mga Kristiyanong magurang na tukduan an mga aki ninda sa Bibliya. Kan sadit pa ako, si Papa an nawawalat tanganing mag-ataman sako mantang nag-aatender si Mama sa mga pagtiripon saka naghuhulit pag Sabado asin Domingo. Pakalihis nin pirang taon, nag-iiba na kami ni Papa ki Mama sa mga pagtiripon. Aktibong marhay si Mama sa paghuhulit kan maugmang bareta asin dakul siyang tinutukduan sa Bibliya. Sa katunayan, may panahon na pigsarabay niyang tukduan an iba sa mga inaadalan niya sa Bibliya ta magkakarani an mga harong kaini. Pag bakasyon, nag-iiba ako saiya sa ministeryo. Huli kaiyan, dakul akong nanudan sa Bibliya saka sa kun paano itutukdo sa iba an sinasabi kaiyan.\nMakasupog man, pero kan aki pa ako dai ko napahalagahan nin lubos an katotoohan. Baliwala sana iyan sako. Pero kan mga 12 anyos ako, nagin parahayag ako kan Kahadian asin puon kaidto regular na akong nakikikabtang sa ministeryo. Kan mag-16 anyos ako, idinusay ko an buhay ko ki Jehova asin nagpabawtismo kan Hulyo 24, 1954 sa sarong kumbensiyon sa Toronto, Canada.\nMay mga brother sa kongregasyon mi na mga Bethelite o mga dating Bethelite. Dakula an nagin impluwensiya ninda sako. Hanga talaga ako sa paagi ninda nin pagpahayag asin pagpaliwanag kan mga katotoohan sa Bibliya. Gusto kan mga maestra ko na mag-eskuwela ako sa unibersidad, pero an pasuhan ko maglingkod sa Bethel. Kaya, nagpasa ako nin aplikasyon para sa paglilingkod sa Bethel sa kumbensiyon na iyan sa Toronto. Nagpasa giraray ako kan 1955 sa sarong kumbensiyon sa Yankee Stadium, New York City. Dai nahaloy pagkatapos kaiyan, sa edad na 17, nakaresibi ako nin imbitasyon na maglingkod sa Brooklyn Bethel puon Setyembre 19, 1955. Kan ikaduwang aldaw ko sa Bethel, nagtrabaho ako sa Bindery sa 117 Adams Street. Dai nahaloy, an gathering machine na an kapot ko, na naggugrupo-grupo nin 32-pahinang seksiyon nin mga libro tanganing iandam para tahion sa saro pang makina.\nSa edad na 17, kan maglingkod ako sa Brooklyn Bethel\nPagkatapos nin mga sarong bulan sa Bindery, ilinipat ako sa Magazine Department huli ta tatao akong mag-type. Kaidto naggagamit nin mga metal na stencil an mga tugang tanganing i-type an address kan mga bagong subscriber kan An Torrengbantayan asin Awake! Pakalihis nin pirang bulan, sa Shipping Department na ako nagtrabaho. Hinapot ako ni Klaus Jensen, an paraataman kan departamento, kun gusto kong ibanan an drayber nin trak na naghahatod nin kinarton na mga literatura sa mga piyer na ididistribwir sa bilog na kinaban. May mga sinakong magasin man na pighahatod sa post office tanganing ipadara sa mga kongregasyon sa bilog na Estados Unidos. Sinabi ni Brother Jensen na makakarahay sa hawak ko an pisikal na trabaho. An timbang ko kaya 57 kilos sana saka maniwangon talaga ako. Nakapakusog sa hawak ko an mga pagbiyaheng iyan sa piyer saka sa post office. Aram man nanggad ni Brother Jensen kun ano an marahay para sa sako!\nAn Magazine Department man an nag-aasikaso sa mga magazine request kan mga kongregasyon. Kaya naaraman ko an mga lengguwahe na diyan iniimprenta an mga magasin sa Brooklyn asin ipinapadara sa manlain-lain na parte kan daga. Dai ko pa lamang nadangog an kadaklan sa mga lengguwaheng iyan pero naugma ako huling rinibong magasin palan an ipinapadara sa hararayong mga lugar. An dai ko aram, magkakapribilehiyo akong madumanan an dakul sa mga lugar na iyan pag-abot nin panahon.\nKaiba si Robert Wallen, Charles Molohan, asin Don Adams\nKan 1961, iinasignar ako sa Treasurer’s Office na an paraataman iyo si Grant Suiter. Pakalihis nin pirang taon diyan, ipinaapod ako sa opisina ni Nathan Knorr, an nanginginot kaidto sa satong pambilog na kinaban na gibuhon. Sinabi niya na an saro sa mga brother na nagtatrabaho sa opisina niya maklase sa Pang-Kahadian na Paadalan sa Pagmiministro sa laog nin sarong bulan, dangan matrabaho na sa Service Department. Ako an magigin karibay niya asin makakatrabaho ko duman si Don Adams. Nagkataon na si Don an brother na tinawan ko kaidto kan aplikasyon ko sa Bethel kan kumbensiyon kan 1955. Duman man nagtatrabaho si Robert Wallen asin Charles Molohan. Nagin magkakatrabaho kaming apat nin labing 50 taon. Nakakaugma talagang maglingkod kaiba ninda na maimbod asin mga tawong espirituwal!—Sal. 133:1.\nAn inot kong zone visit sa Venezuela, kan 1970\nPuon 1970, inasignaran akong magbiyahe nin pirang semana kada saro o duwang taon tanganing magdalaw sa nagkapirang sangang opisina kan Watch Tower Society. Inaapod iyan kaidto na zone visit. Kaiba digdi an pagbisita sa mga pamilyang Bethel asin sa mga misyonero sa bilog na kinaban tanganing pakusugon sinda sa espirituwal, asin hilingon an mga rekord kan mga sangang opisina. Nakakaugma talaga na makabisto an nagkapirang naggradwar sa inot na mga klase kan Gilead School na padagos pang maimbod na naglilingkod sa saindang asignasyon sa ibang nasyon! Sarong pribilehiyo asin kaugmahan nanggad na makadalaw sa labing 90 nasyon para sa asignasyon na iyan.\nNakakaugma nanggad na magdalaw sa mga tugang sa labing 90 nasyon!\nNAKAHANAP NIN SARONG MAIMBOD NA KAIBA SA BUHAY\nAn gabos na miyembro kan pamilyang Bethel iinaasignar sa mga kongregasyon sa siyudad nin New York. Iinasignar ako sa kongregasyon sa Bronx. Nagdakula an inot na kongregasyon sa distritong iyan kaya binanga asin inapod na Upper Bronx Congregation an orihinal na kongregasyon asin diyan ako nakaasosyar.\nKan kabangaan kan dekada nin 1960, sarong pamilyang Latviano na nagin Saksi sa timog na parte kan Bronx an nagbalyo sa lugar na sakop kan kongregasyon mi. An pinakamatuang aking babayi na si Livija nagregular payunir pakagradwar tulos sa hayskul. Pakalihis nin pirang bulan, nagbalyo siya sa Massachusetts tanganing maglingkod kun sain mas nangangaipo nin mga parahayag. Pinunan kong magsurat saiya dapit sa mga nangyayari sa kongregasyon, tapos isinusurat man niya sako an magagayon na eksperyensiya niya sa ministeryo sa Boston.\nPakalihis nin pirang taon, inasignaran si Livija na magin espesyal payunir. Gusto niya na makapaglingkod pa siya nin mas lubos ki Jehova, kaya nag-aplay siya sa Bethel asin inimbitaran na maglingkod diyan kan 1971. Garo sarong senyales na ini hali ki Jehova! Nagpakasal kami kan Oktubre 27, 1973, asin ugmahon kami ta si Brother Knorr an nagpahayag sa kasal mi. An Talinhaga 18:22 nagsasabi: “An saro na nakakua nin marahay na agom na babayi nakakua nin sarong marahay na bagay, asin nag-aako siya kan pag-uyon ni Jehova.” (NW) Asin talagang namatian mi ni Livija an pag-uyon ni Jehova sa laog nin labing 40 taon na paglilingkod ming magkaibanan sa Bethel. Asin padagos kaming nagtatabang sa sarong kongregasyon sa lugar man giraray na iyan sa Bronx.\nNAKIKIPAGTABANGAN SA MGA TUGANG NI CRISTO\nNakakaugmang makatrabaho si Brother Knorr. Mahiguson siya saka dakulaon an pagpapahalaga sa mga misyonero sa bilog na kinaban, na an kadaklan iyo an inot na mga Saksi sa mga nasyon na inasignaran sa sainda. Kaya namundo kaming marhay kan magkakanser siya kan 1976. Sarong beses, kan dai na siya nakakabuhat, pinakiulayan niya akong basahon ko saiya an pirang materyal na iimprentahon pa sana. Ipinaapod man niya sako si Frederick Franz tanganing madangog man kaini an babasahon ko. Naaraman ko kan huri na dakul na panahon palan an ginagamit ni Brother Knorr para basahon ki Brother Franz an mga arog kaiyan na publikasyon huling dai na ini gayong nakakahiling.\nSa sarong zone visit kaiba ni Daniel asin Marina Sydlik kan 1977\nNagadan si Brother Knorr kan 1977, pero naranga an mga nakakamidbid asin mga nagpapadangat sa saiya huling natapos niya an saiyang daganon na buhay na maimbod. (Kap. 2:10) Dangan, si Brother Franz na an nanginot sa satong gibuhon.\nKan panahon na iyan, nagtatrabaho ako bilang sekretaryo ni Milton Henschel, na haloy na panahon na nakatrabaho si Brother Knorr. Sinabi sako ni Brother Henschel na an pinakapanginot ko nang trabaho sa Bethel iyo an pagtabang ki Brother Franz sa ano man na kaipuhan kaini. Regular kong binabasa sa saiya an mga materyal bago iyan iimprenta. Matibayon an memorya ni Brother Franz saka kahanga-hanga an kakayahan niyang magpokus sa binabasa sa saiya. Kaugmahan ko na matabangan siya sa arog kaiyan na paagi sagkod na matapos an saiyang daganon na buhay kan Disyembre 1992!\nAn 124 Columbia Heights, kun sain ako nagtrabaho nin dakul na taon\nMarikason sanang nag-agi an 61 taon na paglilingkod ko sa Bethel. Nagadan na maimbod ki Jehova an mga magurang ko, asin hinahalat-halat ko an panahon na sasabaton ko sinda sa mas magayon nanggad na kinaban. (Juan 5:28, 29) Dai mapapantayan kan ano man na alok sa lumang sistemang ini nin mga bagay an pambihirang pribilehiyo na magtrabaho, kaiba kan maimbod na mga lalaki asin babayi, alang-alang sa mga lingkod nin Diyos sa bilog na kinaban. Talagang masasabi mi ni Livija na sa mga taon na naglilingkod kami nin bilog na panahon, ‘an kaugmahan ni Jehova an samuyang kakusugan.’—Neh. 8:10.\nNagpapadagos pa an gibuhon na pagpalakop kan katotoohan dapit sa Kahadian, asin dawa siisay puwedeng gamiton ni Jehova sa saiyang organisasyon. Sarong kaugmahan asin pribilehiyo nanggad na makatrabaho an dakul na mahigos asin maimbod na mga brother asin sister sa paglihis nin mga taon. Kadaklan sa mga linahidan na nakatrabaho ko mayo na digdi sa daga. Pero nagpapasalamat talaga ako na nakapaglingkod ako ki Jehova kaiba kan mga tugang na ini na maimbod asin mga tawong espirituwal.


Polomolok - Wikipedia\n(Nakatukdo hali sa Polomolok, South Cotabato)\nKinamumugtakan kan Polomolok\nTagboan: 6°13′12″N 125°4′12″E Tagboan: 6°13′12″N 125°4′12″E\nAgosto 21, 1957\n99,820 votantes (9 Mayo 2019)\n339.97 km2 (131.26 sq mi)\nTataramon na Maguindanao\nTataramon na Blaan\nAn Polomolok sarong primera klaseng banwaan sa probinsya kan South Cotabato, Filipinas. Namumugtak sa pagtangaan kan syudad nin General Santos asin Tupi. Masabi pa, an banwaan na ini erokan kan Dole Philippines, saro sa pinakadakulang pawa' nin pinyahan igdi sa nasyon. An designadong zip code kaini iyo 9504.\nSosog sa sensus kan 1 Mayo 2020, igwa ining 172,605 katawong nag-eerok digdi sa 36,485 kaharongan.\nIgwa ining sukol na 339.97 kilometro kwadrado.\n2 Mayor na mga Produkto\nAn Polomolok nababanga sa 23 barangay.\nAn saodan sa Polomolok sa kalye kan Dahlia\nMayor na mga Produkto[baguhon | baguhon an source]\nAn Dole Philippines Incorporated iyo an pinhakadakula na kompanya na damay sa pagpatubo, pagproseso asin pag-eksportar nin presko asin de-latang pinya. Kan taon 2004, an hiwas nin daga natatanoman nagt'abot nin 15,507.872 ektarya. Ini nagproprodusir nin 31.94 metro toneladang pinya sa lambang ektarya. An industriyang ini na namumugtak sa Bgy. Cannery Site, nagtaong trabaho sa 6,000 katawo. Ini na an konsideradong pinakadakulang parabuhis sa munisipyo.\nAn mais an ika-duwang dakulang produkto kan munisipyo. An datos hale sa opisina Municipal Agriculturist nagbuyagyag na kan taon 2003 3,931 na ektarya o 13.46% kan total na kultibadong daga na agrikultural natatanom sa mais. An 1,236 ektarya kaini natatanoman nin tradiysonal na mais sa kasyahan na produksyon nin 3.20 MT/ektarya asin 2,695 ektarya sa hybrid na mais na may kasyahan na produksyon na 4.0 MT/ektarya. An mayor na nagmamais iyo an mga Barangay Klinan 6, Glamang, Landan, Silway 8 asin Upper Klinan. An 30% kan populasyon mais an aro-aldaw nindang kinakakan.\nAn paroy saro man sa mayor na pananom asin produkto kan munisipyo. Sa total na populasyon, 70% kaini maluto (sinapna) an aro-aldaw na kakanon. An opisina ksn Municipal Agriculturist nagreport na kan taon 2004 445 ektarya an pinagtanoman nin paroy, na 300 sana kaini may patubig, 45 kaba'ban, asin 100 na ektarya langtad. An may patubig na paroyan 2.5 beses natanom sa taon asin an nasarig sana sa oran sarong beses sana sa laog kan taon. Alagad, kulang an produksyoin asin dai makahipno sa pangangaipo kan mga residente kaya namamakal pa nin paroy sa ibang lugar.\nAn rekord kan Departmento nin Agrikultura nagpahiling na 1,435.52 ektarya an may tanom na asparagus. An mga pawa' nin asparagus yaon sa Barangay Sulit, Sumbakil, Crossing Palkan, Bentung, Lapu, Pagalungan, Lumakil, Rubber asin sa Magsaysay. An mga paratanom nadadara an saindang produkto sa eksport gibo kan may mga kontrata sinda sa Marsman-Drysdale Agri-Ventures and Tropifresh. Anoman na sobra sa eksport nadagos sa lokal na merkado asin ginagamit man ini padagos sa pagpataba kan mga baka.\nSa Barangay Palkan, Kinilis, Maligo, Sumbakil asin sa Koronadal Proper yaon an mga gulayan huli kan malipot an klima asin bagbag an daga. An mga paraoma ogaring dai makaprodusir nin dakul huli sa kakulangan nin puhunan asin dara kan nababa-nataas na maray an presyo\nProduksyon sa Livestock asin poultry\nHuli sa klima asin sa bugtak kan daga, nababagay an pag'ataman nin mga manok, orig asin baka. Sa agri-livestock na produksyon nag'abot man na 80 ektarya o 0.27% kan total na kadagaan an napanongod sa pag-ataman nin siring na mga hayop.\nKan taon 2006, ipinagreport kan Municipal Agriculturist na 322,628 na payo nin livestock an inaatman sa munisipyo. An pinakadakul iyo an sa manokan na igwang 271,420 payo kun saen 3,639 mga gunakan, 17,852 ataman sana sa natad, asin 249,929 pang-komersyal na pinag'aataman na nakakontrata sa mga iba-ibang kompanyang agrikultural, arog kan RFM, Vitarich, asin Swift. An sunod iyo an origan na may 23,719 na payo kun saen 10,970 ataman sana sa natad, asin 15,113 na payo inaataman na pankomersyal. siring man sa baka igwang 24,491ng payo kun saen 2,065 kaini inaataman sana sa natad asin 24,426 pigpapataba para sa komersyal na produksyon sa bakahan kan Monterey asin DEALCO.\nAn suplay alagad kan livestock nagkukulang para sa lokal na merkado gibo kan kadakulan kan produksyon dinadara sa iba-ibang parte kan nasyon kaya nasarig na sana sa mga lokal na paraataman sa paghipno kaini arog kan mga paraataman sa ibang parte kan probinsya.\nTurismo[baguhon | baguhon an source]\nAn bukid na ini paboritong dumanan kan mga paratukad na turista. May langkaw ining 2,286 na metro.\nLungib ining magayonon pagparasulok-sulokan gibo kan mga tanawon sa laog na pano kan inaapod na stalactites (mga nagtagas na turo nin depositong mineral ) asin stalagmites (mga depositong mineral nagtubo sa salog kan lungib). Yaon man igdi an hoyop kan duros na malipot asin sa palibot an mga burabod asin busay na pwdeng parigosan.\nAn Natures Bounty and Spring Hill Resort may mga busay na malipot maski panahon na nin tag-init. Dinadayong gayo ini kan mga harale pa sa Upper Valley asin sa probinsya kan Sarangani.\nPara sa turista, dai kumpleto kun dai dalawon an mahiwas na patanoman asin pabrika kan Dole Cannery.\nDOLE KALSANGI CLUB HOUSE\nPara sa mga masiri na parakakan, yaon an Dole Kalsangi Club House na nagtatangro nin mga Western asin Asian cusine asin inomon.\nKALSANGI GOLF COURSE\nIni Golf course sa Kalsangi kun saen an mga aficionado magoogmang gayo sa pagkawat.\nYaon man sa Landan an Monasteryo kan mga Trappistine na mga madre. Lugar ini nin matoninong na paghorophorop asin pagpangadye. Dinadayo ini kan mga deboto harale pa sa iba-ibang parte kan kinaban.\nAn mahiwason na Esguerra Farm sa Kawit, Maligo sarong lugar na angay na gayo sa eko-turismo.\n↑ "Province of South Cotabato". Municipality Population Data. LWUA Research Division. Retrieved 17 December 2016.\nMunicipality of Polomolok Website\nProbinsya kan South Cotabato\nKinua sa "https://bcl.wikipedia.org/w/index.php?title=Polomolok&oldid=224997"\nMga banwaan kan South Cotabato\nHuring binago an pahinang ini kaitong 3 Enero 2022, alas 17:53.


Media Amelioration | Magbikol Kita\nSunday, December 05, 2021, 9:48pm\nPublished on Sunday, August 09, 2020, 4:44pm\nAn mga taga-media, magin broadcaster o print mediamen, mga tunay na frontliner. Maghapon, magdamlag, pagpuon pa saná kan kwarentina, 24/7 pirmi sindang nagtratrabaho, nagpapalakop kan impormasyon dapit sa mga pangyayaring katakod kan CoViD19 pandemic na ini.\nGaro man lang medical workers, sinda mga bayani man, ta haros dai man magpuruli sa saindang mga harong, urog an mga reporter na nag-iinterbyu kan mga nanunungdan sa gobyerno, mga doctor asin mga nars, kun minsan mga suspetsado pang may impeksyon nin Coronavirus.\nAn mga taga-media dai nagrereklamo dawa gurano kasakit kan trabaho. Kun normal ngani an panahon, kun suarin may bagyo o anuman na klase nin kalamidad, saka lugod sinda dai nakakapuli sa harong, harayo sa pamilya ta pirming tutok sa trabaho.\nKayod sanang kayod.\nAn mga taga-media, magin mga broadcaster sa TV asin radyo o mga parasurat asin reporter sa peryodiko, bantugan sa saindang komunidad, respetado, konsideradong mga opinion/influence leader sa saindang lugar.\nAn problema lang kan mga taga-media ta hard life, hababa an income, maluya an hanapbuhay.\nKun mayong sideline—legal man o illegal—gutom siya asin an saiyang pamilya.\nTotoo yan sa mga taga-media, urog na sa probinsya arog digdi sa Bikol, magin sa Naga o Legazpi.\nSa Mega Manila mas marhay an buhay kan mga taga-media. Nagtarapos sa mga bantugan na eskwelahan siring kan UP,UST, FEU, PUP, asin iba pa, nag-adal nin journalism kaya pagpuon ninda sa trabaho igwa sinda nin bastanteng preparasyon kaya nakakahagad nin halangkaw na sweldo asin dakol na benepisyo.\nAlagad digdi sa probinsiya, an mga may sadiri nin estasyon asin lokal na dyaryo saradit man sanáng negosyo kaya dikit o mayo nin dakol na kwartang panpasweldo. Lalo na ngonyan sa panahon nin kwarentino asin lockdown. Bukas an radyo, TV, asin peryodiko lokal, pero sarado an mga negosyo, an mga tawo yaon lang sa laog kan mga harong.\nAn ibang mga trahabador, obrero, asin empleyado mayo nin gibo, mayo man nin sweldo pero an mga taga-media may trabaho pa.\nPero an kadaklan sainda desidido pang magtrabaho sa ngaran kan serbisyo publiko.\nAn mga seniors na mediamen, ta vulnerable sa virus, pahingalo muna.\nSa panahon na ini na may Social Amelioration Program(SAP) para sa mga kinapobrehan o poorest of the poor, mga senior citizen, mga PWDs, asin nawaran nin trabaho o hanapbuhay dahil sa CoViD19, an mga taga-media mayo lamang.\nMayo lamang panao an PIA o an Presidential Communication Operations Office ni Sec. Martin Andanar asin pati ngani daa an NGCP na igwa nin sadiring media organization na working press corps mayo man panao.\nMagayon ta igwa nin ibang politiko na dakula an puso asin hararom an bulsa ta dai nakakalingaw asin nagtataga-witik man.\nSabi, an media iyo an pig-aapod na fourth estate o ika-apat na harigi kan sosyudad, ta kun mayo yan, tagilid an kinaban. Sa panahon kan mga fake news ngunyan, urog na sa social media mahalaga an serbisyo kan mainstream media sa pagpalakop nin tamang bareta asin impormasyon kaya dapat pagianon man an buhay kan mga mediamen.\nTawan nin gabos na benepiyso asin halangkaw na sweldo tanganing mamantinir an saindang iginagalang na estatura sa komunidad.\nInaapudan nyato an mga nanunungdan sa gobyerno asin sa pribadong sektor asin KBP na matawan nin pusog na Social Amelioration Program an mga tagamedia o sa simpleng tataramon Media Amelioration.\nAn Publishers Association of the Philippines Inc. (PAPI) kun bakong gadan na, il-igon na.\n(Kaayon sa media men, an mga technician, office employees kan broadcast, sa print mga trahabador sa imprinta asin opisina kan dyaryo).


2 NEPHI TSAPTER 21\nAn sanga ni Jesse (Cristo) maghuhukom sas katanosan --- An pagkaaram sa Diyos maglalakop sa kinaban sa panahon nin milenyo --- An Kagurangnan magpapaitaas nin sarong bandera asin ititipon an Israel --- Ikumpara sa Isaias 11.\nAsin magkakaigwa nin sarong pamakol gikan sa pangenot na pungo ni Jesse, asin sarong sanga an magtatalubo gikan sa saiyang mga ugat.\n2 Asin an Espiritu nin Kagurangnan maglilindong sa saiya, an espiritu nin kadunungan asin pagkasabot, an espiritu nin paghahatol asin kakusugan, an espiritu nin pagkaaram asin kan pagkatakot sa Kagurangnan;\n3 Asin maghihimo saiya an madalion na pagkasabot sa pagkatakot sa Kagurangnan; asin siya dae maghuhukom susog kan nahihiling kan saiyang mga mata, ni magsasagwi susog kan nadadangog kan saiyang mga talenga.\n4 Pero may pagkamatanos siyang maghuhukom sa mga pobre, asin magsasagwi na may kapusugan para sa mga masinunod-sunod kan kinaban; asin siya maghahampak kan kinaban sa pamakol kan saiyang nguso, asin sa hinangos kan saiyang mga ngabil mangagadan siya nin mga tampalasan.\n5 Asin an katanosan iyo an magigin mga paha kan saiyang habayan, asin an pagkamatinubod-tubod iyo man an paha kan saiyang mga renda.\n6 An lobo mag-eerok na kaiba an kordero, asin an leopardo maghihigda kaiba an sadit na kanding, asin an guya asin an sadit na leon asin an patabaon magka-iribahan; asin an sarong sadit na aki an mag-aantabay sainda.\n7 Asin an baka asin an oso magsasabsab; an saindang mga ugbon magka-iribahan na magluluko; asin an leon magkakakan nin dagami siring kan baka.\n8 Asin an nagsususong umboy magkakawat sa may labot kan rimoranon, asin an butas na ake magkuku-ot an saiyang kamot sa lungib kan kobra.\n9 Sinda dae makukulugan ni mapapahamak sa kabilugan kan sakuyang banal na bukid, ta an kinaban magigin pano nin pagkaaram sa Kagurangnan, arog kan mga tubig na naglalakop sa kadagatan.\n10 Asin sa aldaw na iyan magkakaigwa nin sarong gamot ni Jesse, na iyo an magtitindog bilang sarong tanda nin katawohan; sa Saiya an mga Hentil maghahanap; asin an Saiyang kapahingaloan magigin mamurawayon.\n11 Asin ini mangyayari na maglipas sa aldaw na iyan na an Kagurangnan magdudotdot kan saiyang kamot giraray sa ikaduwang pagkakataon tanganing babawion an tada kan saiyang katawohan na nagkawaralat, sa Assyria, asin sa Ehipto, asin sa Pathros, asin sa Cush, asin sa Elam, asin sa Shinar, asin sa Hamath, asin sa mga isla nin dagat.\n12 Asin siya magtutugdok nin sarong bandera para sa gabos na mga nasyon, asin mag-aasembliya an mga nagkawararak nin Israel, asin magkakasararong titiriponon an mga nagkasuruway na taga-Judah gikan sa apat na gilid nin kinaban.\n13 An pagka-uri nin Ephraim giraray mawawara, asin an mga kalaban nin Judah puputulon; si Ephraim dae mauuri ki Judah, asin si Judah dae mag-aara ki Ephraim.\n14 Pero sinda maglulupad sa ibabaw kan mga abaga nin mga Felisteo pasiring sa sulnopan; sinda sarabay na mananalakat sa may sirangan na sararo; sinda magdudotdot kan saindang mga kamot sa lugar nin Edom asin Moab; asin an mga kaakian ni Ammon magkukuyog sainda.\n15 Asin an Kagurangnan magtataram sa paghamak kan dila nin dagat kan Ehipto; asin sa saiyang makusog na paros saiyang yuyugyugon kan saiyang kamot an kaibabawan nin salog, asin maghahampak kaini na magin pitong saradit na salog, asin gibohon na an mga tawo maglalakaw na may dagang na sandalyas.\n16 Asin magkakaigwa nin sarong tinampo para sa katadaan kan saiyang mga katawohan na iyo an nagkakatarada, gikan sa Assyria, arog kan kaidto sa Israel kan aldaw na siya nag-abot paluwas sa daga nin Ehipto.\n# posted by Unknown @ 12/24/2004 09:25:00 AM


Makagirabuhon na Perdon | Magbikol Kita\nWednesday, October 20, 2021, 8:23pm\nPublished on Sunday, September 06, 2020, 7:22pm\nInabot ko pa kaidto su Perdon na piggigibo sa mag-agahon. Mga alas tres asin matatakot ka talaga ta malà, madiklom pa, tapos bigla na sanang may mga garo naghaharaya sa pagkanta. Minasirip ako kaidto sa bintana ming jalousies asin garo puro nagraralakaw na anino sana su mga nagpuprusisyon, dai malampas sa trenta asin dagos an pagkanta na karayaton, magabaton pagdangugon:\nPatawara Dyos ko,\nDyos ko patawara.\nPatawara O Senyor\nan gabos kong sala…\nAn gibong usipon kaidto kan mga tambay na kontra-Perdon, puro daa mga gurangon man sana an nag-iiriba ta madali na sindang magkagaradan. An totoo, anggot su ibang mga tambay ta alas tres na alagad mauruli pa sana sinda harali sa irinuman, masasabatan sa dalan su mga gurang asin su pinakamakusog an boses na kantora, haros ikurahaw na sainda su… Dyos ko patawara.\nKrus na may sarong dupa an laba an nasa inutan kan Perdon asin sarong kandila o gasera o kun minsan karaba an dara sana—an mga ini an inabot ko na kan tinugal ako kaidto kan tiyaon ko na mag-iba kaya tuom ko kaidto pa an bilog na Patawara.\nTapos na an Martial Law kaidto alagad igwa pa nin selektibong curfew asin dakol pang mga militar an nagkatarada sa samong barangay na agihan palugsot sa may pyer. Pag nasasabatan kan mga suldados an Perdon, igwa sainda nin minapanguros alagad igwa man nin minapadangog arog kan “Imbes magkaraturog, nagpaparapuruka. Idaramay pa an Dyos.”\nSa ibang lugar, pag talagang may curfew pa, dai talaga itugutan an Perdon pag alas tres. Kaya igwa kaidtong mga alas otso pa sanang banggi, nagpupuon na an naunabing prusisyon maski dai sinda uyon sa nabagong oras.\nDakul an takuton talaga sa Perdon na buminalik man giraray sa mag-agahon na kinatùdan. An paborito ko kaidtong usipon na luminakop samuya iyo idtong su mga gurangon na kurubaon na ngani daa pag nahiling mo sa aga alagad pag nasa Perdon na sinda, biglang taranuson na daa an lakaw sa diklom. Alas tres na maagahon daa pàno an totoong oras kan mga kalag na nagbarasay-basay.cAn iba daang kalag, nakikipagprusisyon man. Saralakan an mga gadan asin mga buhay pa.\nAn sabi ni Pay Ipil kaidto, may pirang mga soldados asin mga NPA daa—mga parehong takot man sa nasabing usipon. Kaya daa, marhay man ta dagos baga kaidto an lambang Perdon. Sabihon pang harani na daa kaito an pigsasabing Rebolusyon.


Election sa CASURECO II board, mayong kandidato - BICOL STANDARD | Bicol News\nHome Bicol News News Power Election sa CASURECO II board, mayong kandidato\nElection sa CASURECO II board, mayong kandidato\nCASURECO II. (PHOTO: BICOL STANDARD)\nCIUDAD NIN NAGA — Ultimong aldaw ngonian, fecha 15 kan bulan na Enero sa plantiar nin certificate of candidacy sa mga interesado na magdalagan sa mga nakatayang pwesto sa Camarines Sur Electric Cooperative (CASURECO) II. Alagad, mayo ni saro na interesado.\nIni an nagunong informasyon hale sa laog mismo kan oficina kasoodmang hapon.\nSegun sa informante kan BICOL STANDARD, apisar kan dakul an mga nagmamawot na magtapsok sa nasambit na election sa mga miembros kan junta directiba, difisil suboot asin magabat an mga hinahagad na calificacion.\nIyo na ini an ikaduwang beses na gigibohon na basehan an bagong ley na pinanday kan Congreso mapadapit sa pagpili nin director kan cooperatiba.\nKan sarong taon, pirang beses na dae nadagos an pag-elihir nin mga director kan cooperatiba kan CASURECO ll.\nAn enot na schedule kinontra kan mga oficiales kan Ciudad Nin Naga asin sinuportaran man kan mga opisyales kan Capitolyo Provincial.\nKan sarong taon, liwat nang nagfuerza kuta an manehamiento na mag pa-election, pero mayo nin nag calificar.\nMientrastanto, maging an mga nakatukaw na oficiales kan cooperatiba ngonian an nag sabi na mayo maski saro sa sainda an macalificar.\nAn mga magagabat na kondisyones para tugotan na mag kandidato sa pag pili nin director kan cooperatiba iyo na dapat an kandidato graduado sa sarong apat na taon na curso sa colegio.\nKaipohan man na nakaatendir siya nin dae makulang sa duwang beses na Annual General Membership Meeting o (AMA); dapat mayong utang, o dae nagpalso sa pagbayad kan consumo sa kuryente sa laog nin limang taon.\nAn mga itinatayang mga distrito sa nakatalaan na pirilian iyo an Minalabac, Milaor, Pili, Canaman,\nCalabanga, Tinambac, Siruma, asin Naga South District.\nHuli kan siring na mga pangyayari, an mga miembros kan Junta Directiba, mayo pang karibay.\nElection sa CASURECO II board, mayong kandidato Reviewed by Bicol Standard on Wednesday, January 15, 2014 Rating: 5\nTags : Bicol News News Power


SA PAKAWAT NIN BIKOL ‘19 Dai papakiaraman nin mararaot na manga elemento - DepEd\nDai papakiaraman kan mararaot na mga elemento an nakatalaan na Pakawat nin Bikol (Palarong Bicol) 2019 na gigibohon sa Ciudad nin Masbate dawa na an provincia nin Masbate nagkakaigwa nin mga kariribokan kun panahon nin eleksyon.\nNag-asegurar kan matuninong na paz y orden an Philippine National Police (PNP) asin dai ninda nahehelingan na papakiaraman kan mararaot na mga elemento an sarong semanang Pakawat nin Bikol na mapuon sa Febrero 24.\nIni an mga pahayag ni Direktor Rehiyonal Gilbert Sadsad kan Departamento de Edukasyon (DepEd) sa Bikol kan makuanan nin entrevista kan Bicol Mail sa ginibong Youth Congress sa Jesse M. Robredo Coliseum kan nakaaging semana.\nSiya dating nadestino na bilang School Division Superintendent kan DepEd Masbate sagcod na inabot nin eleksyon na nagkakaigwa pa nin mga insidente kun panahon nin politica alagad aram kaini na sa mga actividades kun Palakawat nin Bikol dai naman pinapakiaraman an mga bisitang delegado.\nAn PNP Provincial Office kan Masbate asin gobierno provincial igwa nang mga koordinasyon tanganing maseguro na maging matuninong an panahon kan pakawat mantang rinibo an bisita an mapuon nang mag-arabotan sa masunod na semana.\nNagpapadagos an mga ginigibong pag-andam kan pakawat asin nasa 80 por ciento nang preparado an DepEd na nagtatarabangan sinda kan lokal na gobierno sagcod sa mga billeting center.\nNagkapera nang veces nagkaigwa sinda nin miting sa mga technical officials sa provincia nganing aramon an iba pang mga kakulangan na dapat tawan nin prioridad kan DepEd asin kan LGU, sabi pa.\nSinabi pa kan pamayo kan DepEd Bikol na na-iiba sa Masbate kumpara sa Ciudad nin Naga na nagkapera nang veces naging presentador kan Pakawat nin Bikol na parating andam sa pakawat huli ta igwa nang dating mga sports facilities mantang sa Masbate an iba pigtatapos palang.\nAn pakawat paparticiparan kan treceng debisyon nin mga pampulikong escuelahan kan rehiyon cinco, pitong ciudades kan Naga, Iriga, Legaspi, Ligao, Sorsogon, Tabaco, asin Ciudad nin Masbate.\nKan nagtalikod na taon an Pakawat nin Bikol ginibo sa Ciudad nin Naga. (dpa)


Solterong bangag sa droga, pinasa an payo kan saiyang ama - BICOL STANDARD | Bicol News\nHome News Solterong bangag sa droga, pinasa an payo kan saiyang ama\nSolterong bangag sa droga, pinasa an payo kan saiyang ama\nGUINOBATAN, Albay – Parricide an pangaran kan casong aatubangon ni Jomari Acabado y Mirasol na iyo an responsable sa pag-utas kan buhay kan saiyang ama sa krimen na nangyari sa laog mismo kan saindang harong sa Barangay Agpay, digdi.\nBasado sa imbestigasyon kan pulis, an suspechado posibleng nasa influencia nin pinapangalad na bulog kan saiyang pagparabagohon an pandok (lalawgon), asin payo kan saiyang ama na an gamit na armas “cabra” (crow bar).\nAn victima pigbistong si Rodolfo Acabado, 60 anyos an edad.\nSabi sa ginibong pagsiyasat kan mga pulis digdi sa pamamayo ni Sr. Insp Luke Ventura, antes mangyari an krimen, nagkaigwa ngona nin mainit na diskusyon an mag ama.\nNagluluwas sa imbestigasyon na an suspechado duwang bulan pa sanang nagbwelta sa saindang barangay hale sa pirang taon na pagtrabaho sa Batangas.\nAn sabi, nariparo na kan saiyang mga magurang an ibang hiro-hiro kan suspechado asin haros dae ngani nakakaolay nin toltol.\nNagdecider an mga magurang kan suspechado na ipaheling siya sa rehabilitation center sa pagtubod na igwa siya nin problema sa pag gamit nin droga.\nKan panahon na ini, naheling kan saiyang mga magurang na nagkua an suspechado nin “cabra,” na iyong orog pang nagdara nin kahaditan sa saiyang magurang. Para maka-iwas sa pwedeng mangyaring remalaso, kinua kan ama an armas na “cabra.”\nHuli kan ginibo kan ama, nag-init nang entero an payo kan suspechado asin nagpoon nang magbalinghaw.\nSa enot pa sanang rapado kan “cabra” nagtiwis na tulos an dugo sa payo kan magurang. Sinundan pa ini nin surunod na humbal sa lalawgon, asin pirang beses pang liwat pinusakan an payo kan armas.\nDae pa nakontento sa naronot na nganing payo kan ama, an suspechado nagbunot pa nin kutsillo asin dakulon pang beses na pigpara saksak sa lawas an ama, na haros mgkapiridaso na an lawas.\nNagpondo sana an pagbalinghaw kan suspechado kan mag-abot na an saiyang ina asin an saiyang mga tugang.\nAn suspechado ginarapos kan saiyang mga tugang asin dinara sa hepatura kan pulis.\nSasangatan siyang casong Parricide, huli sa nasambit na krimen.–BICOLSTANDARD.COM\nSolterong bangag sa droga, pinasa an payo kan saiyang ama Reviewed by Bicol Standard on Wednesday, February 25, 2015 Rating: 5


Home / Catanduanes / News / Viga / 17 anyos, sinaksak kan tiyoon nin huli sa bulang\n17 anyos, sinaksak kan tiyoon nin huli sa bulang\nBicol Standard Newspaper Wednesday, February 14, 2018 Catanduanes, News, Viga\nViga, Catanduanes - Amay na natapos an buhay kan sarung 17 anyos na solterito sa catanduanes matapos na pagsasaksakon ini kan saiya man sanang sadiring tiyuon dahil sa iwal sa kwarta na resulta kan burulang.\nSa report kan Viga Municipal Police Station, binisto an biktima na si John Michael Bernisca y Timbal, mantang an suspek iyo si Arturo Timbal y Dela Torre, 25 anyos, parehong mga parahagot (Abaca Strippers) asin residente kan Brgy. P. Vera (Summit), kan nasabing banwaan.\nNangyari an insidente bandang alas 4:30 kasuhapon, Pebrero 13, 2018 sa harong kan ina kan suspek na si Salve Bernisca y Timbal.\nSegun digdi, nagduduyan duyan suboot siya kan uminabot si Arturo na dagit asin hinahanap an biktima.\nKan haputon kun ngata kaini hinahana, nagsimbag ini na sasaksakon.\nTaod taod, uminabot man nanggad an biktima asin duman na nangyari an krimen.\nSegun kay Nanay Salve, haloy ng pirming pig iiwalan kan duwa an pagiging adik ni Arturo sa sugal na bulang na dahilan para dae na ini makasuporta sa pamilya.\nMatapos an insidente, duminulag an suspek sa dae maaramang direksyon, alagad, dae naghaloy, suminuko man liwat ini sa kapitan kan barangay na si Jaide Bernisca.\nTulos man ining itinao sa ipig turn over sa PNP Viga para sa maninigong disposisyon.\n17 anyos, sinaksak kan tiyoon nin huli sa bulang Reviewed by Bicol Standard Newspaper on Wednesday, February 14, 2018 Rating: 5


Home / Army / Camarines Sur / pili / Mga soldados na Bicolano na nagadan sa Lanao del Sur, tinawan full military honors\nBicol Standard Newspaper Wednesday, March 20, 2019 Army, Camarines Sur, pili\nPILI, Camarines Sur -- Makusog na silok-sigok an nadangog kasubago hale sa mga partidaryo asin amisdad kan apat na soldados kan army na nagadan sa pakipag laban sa mga terrorista sa Mindanao, na ipinuli an bangkay digdi.\nPag tugpa pa sana kan eroplano na pig lunadan kan saindang mga taol, nagdalihig na tulos an luha kan dakul na mga nag simpatiya sa mga nagadan na soldados na itinaya an saindang buhay, para sa katuninongan kan nasyon.\nHuli kan importansya kan saindang ginibo para sa nasyon, tinawan sinda nin "full military honors", kan 9th ID kan Philippine Army, digdi.\nAn mga nagadan na soldados na anas Bicolano iyo an minasunod: Cpl. Mark Joy Belano, na taga Pili, Camarines Sur; Cpl. Jojo Lim, taga Balatan, Camarines Sur; Cpl. Rocky Sasutona, kan Ocampo, Camarines Sur asin si Pvt. Christipher Baylon, kan Labo, Camarines Norte.\nNagadan sinda sa paki laban sa mga miembris kan ISIS asin BIFF kan fecha 15 kan Marso, 2019, sa Lanao del Sur.\nGabos sinda miembros kan 49th Infantry Batallion.\nMga soldados na Bicolano na nagadan sa Lanao del Sur, tinawan full military honors Reviewed by Bicol Standard Newspaper on Wednesday, March 20, 2019 Rating: 5


Pili, Camarines Sur --- Si dating bise gobernador asin kaalyado ni Gobernador Migz Villafuerte, Fortunato ‘‘Ato’’ Peña nagtutukaw na bilang Municipal Administrator kan lokal na gobierno kan kabesira kan provincia nin Camarines Sur.\nKinumfirmar sa Bicol Mail ni Alcalde Tomas Bongalonta na an nombramiento niya ki Peña epektibo ngunian na Enero 2021 asin saiyang orgullo na magiging katuwang niya sa LGU an dating bise gobernador na nagserbe sa provincia sa laog nin tolong termino, dating provincial budget officer, dating general manager kan Camarines Sur IV Electric Cooperative asin nagserbe nin halipot na panahon sa central office kan Department of Interior and Local Government bilang consultant.\nNagtutubod an ibang politico sa banwaan nin Pili na an dating bise gobernador iyo an magiging ka-tandem ni Bongalonta sa maabot na eleksyon lokal sa 2022, alagad dai man ini kinumfirmar kan alcalde envez prioridad muna an trabajo mantang igwang marhay na kabatiran sa plano asin trabajo sa gobierno.\nAlagad nabigla an ibang mga kaalyado ni Villafuerte sa Capitolyo Provincial kun panong yaon na ki Alcalde Bongalonta na bakong kaalyado sa politica kan joven na gobernador.\nSinabi kan alcalde an dating bise gobernador marhay na amigo na saiyang nakaibanan sa Philippine Red Cross (PRC), Camarines Sur Chapter sagcod na dai sinda nadificilan na imbitaran na maglaog sa LGU Pili.\nSi Consejal Marcel Lopez ipinahayag na iyo an nag-imbitar ki Peña nganing gibohon Municipal Administrator na dai sinda nadificilan nganing takmaon an pig-oopresir na posisyon dawa na ngani aram na si Bongalonta bakong kaalyado kan gobernador.\nMagigirumduman si Peña kan pataposon na an saiyang ika-tolong termino bilang bise gobernador nagdemiter sa puesto nganing nombrahan ni Villafuerte bilang provincial administrator alagad dai nahaloy sa puesto sagcod nagbalyo sa central office kan DILG. (DPAureus)